url: =A gualzote tot lampi, Na gualzo nuam hiam? :: ZOMI DAILY\nposted on 1 April 2018 at 9:56 am Lomkholna: Article, JobCinpi\nMi khatpeuh kiangah na gualzo nuam hiam ci-in kidong hi leh gualzo nuam keng a ci om sam lo ding hi. Mi kim in gualzawhna kideih hi. Ahi zongin mi pawlkhat in “ Gualzo nuam mah ing, ahi zongin ka gualzawh nadingin bang sem ding ka hiam cih thei keng,” cih thei uh hi.\nGualzawhna i cih in, nam tampi om hi. Zum nasem mi khat adingin a za khan pen ama gualzawhna hi a, sang naupang khat adingin a sang sungah lai a pil penna in ama gualzawhna hi pah hi. Tua mah bangin sum zong mi khat adingin hauhna pen ama gualzawhna hi a, vanzuak mi khat adingin a vanteng a khotsiangna in a gualzawhna ahi hi. Tua ahi manin, bang lamah gualzo nuam na hiam cih pen nang le nang na kitheih ding thupi pen ding hi.\nGualzawhna pen Pasian aa hi. Hi mah hi. Gualzawhna pen Pasian aa hi takpi hi. A nungta Pasian a um a bia Zomite in na khatpeuh i sep i bawl ding simin Pasian mah i masak den ding mah hi pen hi. Tua ahi manin, gualzawhna i ngah nadingin Pasian zomah bang kisam hiam cih tawh kisai thu pawlkhat gen nuam hi hang.\nNa khatpeuh sep ding bawl ding a om ciang’n, cidam a sep le damlo a sep kibang ngait lo hi. Lunglut dan zongbkibang loin, ngaihsutna piak zawh dan zong kibang thei lo hi. Pumli ci a dam ciangin thahat bek loin lungsim zong thahat hi. Lungsim tha a hat ciangin ngaihsutna hoih le gelna hoih tuamtuam kingah thei pan hi. Tua ahi manin, gualzawh ding a sawm taktak mi khat nahi leh na cidamna kimsiam inla, cidamna tawh kisai thu pawlkhat theihsawm in. Sum le lai a heite in ama ading ahi kei leh a innkuan adingin siavuan khat tuam neih uh hi.\n2.) Lawm le gual telsiam ding\nKa gualzo nuam cici napi’n, pamdunga vakvai khat tawh kithuah den mawk leh gualzawhna ngah lo bek tham loin gualzawhna tawh kigamla semsem lai ding hi. Gualzawhna a ngah nuam mi khat in ama kholhlih lawmble gual ding a telsiam ding thupi mahmah hi. A gualzo mite tawh a kikholhna in hamphatna tampi ngahsak hi. Bang hang hiam cih leh a gualzosa mite in bangci sep, bangci gel uh uh, bangci ngaihsut uh hiam cih leh ama adingin sum tawh a kilei zo lo a manpha pawlkhat ahi hi. Ahi zongin a gualzosa mite tawh kimawkkholh ding hi thei lo hi. Tua hi a, a gualzosa mi khat tawh i kikholh theih nadingin i ngimna i gelnate hoihtak le kicingtaka i gen theih ding kisam hi. Tua hi leh amau mahmah in zong bangci hong panpih thei ding, bangci hong hilh ding cih thei pan ding uh hi.\n3.) Ei le ei kitheihtelna\nA gualzo nuam mi khat in ngimna sang, ngaihsutna sang a neih ding kisam mahmah hi. Ahi zongin tua ngaihsutna le ngimna nuai ah ka sep theih bang teng hi a, ka bawl theih bangci ciang hiam cih pen theihtel ding kisam hi. Gualzo nuam mahmah napi’n, thanemna awlmawk ngiat lo cih bang hi thei lo hi. Thanemna a nei ngiat lo mi on san lo hi. Ahi zongin thanemna a tawm thei penpen ding kisam hi. Bang hang hiam cih leh thanemna a tamluat ciangin hong susia nuamte in hong kaihkhiat nading uh baihsa lua ding uh a, ei le ei mahmah zong puk nading baih lua kha ding hi. Bang hang hiam cih leh a gualzo mi khat a pahtawi nuam mi a tam mah bangin a nungkaih nuam zong kitasam tuan lo ahi manin, i thanempenna mun ah zong hong kizawh pakpak loh ding thupi hi.\n4.) Khang hun thupiangte theihtelna\nKhangthak hun a thupiangte bekbek thupitsak ding hi lo hi. A beisa khang hunte ah bang thu bang la piang ham cih pen limtaka kantel ding kisam hi. A beisa hun a thupiangte le tu laitaka thuliangte i kantel khit ciangin mailam hun ah bangci bangin gel ding bawl ding cih kithei pan hi. A gualzosa mite in khangthak thu bekbek kan loin a beisa hun a piang thute zong limtakin na kantel uh hi. Thutheihna a om lo ngaihsutna sung pan gelna hoih piang khia thei lo hi. Na khatpeuh a phuancilte in hih bang danin thu kantrl ciat uh hi.\n5.) Hazatna le muhdahna nei lo ding.\nHazatna le muhdahna i cih pen a gualzo nuamte ading bek a sia hi loin mikim ading hoih lo hi. Ahi zongin a gualzo nuam mi adingin hoih lo zaw kaan lai hi. Enna le hazatna kibang lo hi cih i theihtel ding kisam mahmah hi. Hazatna in mite hong langbawlsak a, muhdahna lungsim hong guan hi. Enna ahi leh amau tawh kibat nopna lungsim hong neisak a, hanciam nopna lungsim hong guan hi. Muhdahna le hazatna in lungsim gimsak ahi manin gualzawh nading lampi hong khaktansak thei hi. Midang khat muhdahna in vangik pua tawh kibang ahi manin vangik a pua mi khat in a vanpuak kawmin nadang bang mah septhuah zo nawn lo hi.\n6.) Kimuanna lungsim khangsak ding\nEi le ei kipum-muan ding cihna hi lo hi. Sem zo ding bawl zo ding ci a ei le ei tha kipiakna in kimuanna lungsim khanhsak semsem hi. Kimuanna a nei lo mi khat in a tup a sawmna tangtun zo ngei lo ding hi. Ngaihsutna sang, gelna sang nei ngam lo ding ahi manin, na a sepsep hangin madawk ngei lo ding hi.\n7.) Khualzin zel ding\nGualzawhna le khualzinna bang kisai laizang hiam a ci nuam om kha thei ding hi. Sepna bawlna khatpeuh ah hun sawtpi sung kidiahcip-in nasep bekbek tawh i buai ciangin lungsim navak nawn loin lungzing gawp thei hi. Tua banga lungzinna in sin tom lungtomna banah pumpi cidamna zong sukha thei lai hi. Khualzinna in muhna tangzaisak a, muhna tangzaina in ngaihsut hoih le gelna hoih hong nei theisak hi. Campany neite in a thuzekte le a thugelpite khualzinsak thei zel uh hi. A nasemte muhna ah a pi a pute uh thunuam hi, cih ding tawh kibang hi. Ahi zongin a taktak ah a thunuam uh hi masa loin a nasemte uh a nasepna sung uah lunggim singim in om mawk uh leh amau tung pan a ngah ding uh ngaihsutna hoih gelna hoih tuamtuamte ngah naen loin tampi suplawh ding uh cih thei ahi manin, Khual a zinsak uh na hi zaw hi. Min dang gamdang ah a tun uh ciang muhna thak ngaihsutna thak tawh ciah kik ding uh cih peh amau dehna na hi gige hi.\n8.) Tangzaitak in kantel ding\nA bang lam ah gualzo nuam na hiam, na gualzawh nopna lam tawh kisai a gualzosa mite gelh laibu tuamtuamte sim ding le amau thugen tuamtuamte ngaih ding kisam hi. Na etteh theih ding mi kua om a hiam, tua mite tawh na kithuah khawm thei kei zongin amaute tung pan hamphatna khat le nih bek na ngah zongin hun na ngah simin amaute tawh kam kikum in. Thu dong den in. Lai na sim ciangin laibu khat bek siksan sawm kei inla laibu tampite sung pan tel siam in.\n9.) A kainawi ding nasep khat sin in\nA kainawi cih ciangin na gualzawh nop pen ahi lo, nasep dang khat sin in. Limsuaih, tukpeng kimawl, maan zaih, lasak le tumging tuamtuamte khat peuhpeuh sin in. Tuate in lungsim siangsak-in tawldamsak hi. Na khat bekbek i sep ciangin a sawtna ah lungzing gawp thei hi. tua bang hun ciang, a kainawite sep ding kisam hi.\nNa Zomipihte simtheih dingin na share saksawn in.\nPrevious: Zeisu sisan vangliatna zangin\nNext: India gamsung ah Hotel khat kicim, mi 10 si, adang mi 2 liam


timestamp: atn

url: =Iraqi gam sung a om Kurd minam te in suahtakna ngah nading Referendum bawl. - Laibu Saal\nHome > Thuthak tuamtuamte > Iraqi gam sung a om Kurd minam te in suahtakna ngah nading Referendum bawl.\nIraqi gam sung a om Kurd minam te in suahtakna ngah nading Referendum bawl.\nSep. 25, 2017 - Iraq gam sung a om minam tuam khat ahi Kurd minam te in a mau Kurd Minam aituam Gam khat in din khiat nading deihna tawh mipi lunggulhna pulakna referendum pawi bawl uh hi cih thu kiza hi.\nKum sawm tampi a lunggulh uh ahi a suakta gam khat in inntuan theih nading a kibawl hih referendum hang in Iraq Kumpi te heh mahmah bek tham lo in, a gamveng te uh ahi, Turkey and Syria te zong a mau gamsung a om Kurd minam te in hih dan in hong nung zuih ding uh lunghimawh mahmah uh hi.\nVote apia thei milip Awn 5.3 te in Iraq pan inntuan in Kurd gam phut khiat ding thukim maw thukim lo cih a mau lunggulha vote pia ding uh hi. Ahizong in, hih Referendum man khit phet in inntuan na tangko ding geelna om lo hi ci in Kurd makai ten gen hi.\nHih gamtatna deih lohna hangin, Iraq kumpi in gamgi lampi khempeuh, van lampi khempeuh Sep 24 ni in khak tan in Kurd te gawt bawl pah uh hi.\nKurd gamke pen Iraq gam I saklam mun a om hi a, Iraq gam sumbulpi ahi namgimtui (petrol) pen Iraq te omna mun pan Kurd te mun nawk in nisim Piper 600000 val a kizuak khiatna ahi hi.\nKurd minam te pen Iraq, Turkey, Syria gam thum ah akithehthang minam khat ahi uh hi.\nTheihhuai Kammal :\nReferendum cih pen Democracy gam te ah kizangh thukhentatzia nam khat hi a, gamvai te sung ah, gambup aiawh a thupi mahmah vai khat peuhpeuh a kikhentat ding ciangin, mimal khempeuh tung ah dotna nam 1 ki bawl in, tua dotna thukim le thukim lo tawh thukhentatna ahi hi.\nDaily Eleven Sep 26\nThuluui/Articles Thuthak tuamtuamte\nItem Reviewed: Iraqi gam sung a om Kurd minam te in suahtakna ngah nading Referendum bawl. Description: Rating: 5 Reviewed By: Cinpu Zomi


url: =China ah galkap te vanleng tawh Training akisin laitak vanleng khatkia :: ZOMI DAILY\nChina ah galkap te vanleng tawh Training akisin laitak vanleng khatkia\nposted on 30 January 2018 at 10:56 pm Lomkholna: China, News, Sawltak, World\nChina, Guizhou Province sungah Monday ni in galkap te’n Military Training Exercise abawlbawl laitak in, amauzat vanlengkhat kiasak uh cih People’s Liberation Army Air Force te’n genkhia uhhi.\nHong Kong-based Phoenix TV te’nzong tua Chinese Military Aircraft akiat laitak Video Clip pen amau website ah khahkhia uhhi. Tuaban ah vandawn panin akiat laitak, leilak ah mei akuan ziahziah laitak cih Photo tuamtuam tezong Social Media ah ki thehzak pahhi.\nRuptly News Agency te’nzong tua Military Aircraft akiat laitak Video pen YouTube ah khahkhia uh a, anuai ahzong ki enthei hi.\nVideo: Chinese military plane crashes in training exercise\nVideo sungah Military Training Exercise akibawl laitak in mi tampitak in enzihziah uhhi. Vanleng akiatkhit ciangin akiatna phualah akipai laitak, buannawi lakah mi tampi aomlaitak leh vanleng themneng mei akuan ziahziah laitak cihte ki muthei hi.\nBeijing News te genkhiatna ah hih galkap vanleng “Military Aircraft” akiatna munpen Suiyang County sung aom Zhengchang Township akia hi ci’n genkhia uhhi.\nHih galkap vanleng akiatna ah asi aliam cihte aki pulakkhia omnailo a, Air Force te’nzong bang vanleng namhiam cih genkhiatna omnailo hi.\nAir Force te’n Statement atomno khatbek khahkhia uh a, Guizhou sungah kisinna in Domestic Flying Exercise akibawl laitak in Air Force te vanlengkhat kia hi. Rescue Operation te’n hanciam in aphual ah akansan laitak hi cihciangbek pulakkhia uhhi.\nMore: Galkap vanleng kiatna pan misi alangdektak ki mukhiazo ta\n2016 April khasung inzong galkapte vanleng tawh “Deck Landing Exercise” akisin laitak in J-15 Fighter khat kiasak uh a, Jet Pilot khatin sihlawh ngeikhin hi. Sawltak #zomidaily\nPrevious: India, Delhi ah naungek kha 8 bekbek aphapan khat buanthuak\nNext: Apasal tawh akitawng nupikhat temta tawh ki liamsakgawp in, inntungpan tuahsawm\nThudot loh Advisor leh Makai pawlkhat\nNu leh Pa thumang anah lawhpek ~ Tual Khan Suan


url: =Kawlgam kikhelna leh khantohna Thupuak ~ CS Dal :: ZOMI DAILY\nposted on 7 July 2012 at 9:35 pm Lomkholna: Article, CSDal, Politics\nKawlgam ki-ukzia hong kikhelna tawh kizui in, gamdang kumpi leh kipawlna tuamtuam te in Kawlgam thu le la te, suakta takin etcianna, ettelna te a beisa hunsung sang in nuamtak in hong bawl thei zaw ahih man in, Kawlgam sung thu zong leitung ah a thei mihong tamzaw ta hi.\nA beisa a sawt nailo lai deuh in, Asia Development Bank (ADB) in Kawlgam kikhelna leh khantohzia ettelna thupuak, Outlook on Myanmar Economy, cih khat hong hawm khia uhhi. ADB te genna ah:\nTulaitak Kawlgam dinmun Gam khantohna etna ahi, Gross Domestic Product (GDP) pen 2010 kum in 4.9% pan 2011 kum in 5.5% in khangto hi ci in gen uhhi. Hih a khantohna pen a pha deuh in, gamdang mite in, hydropower, natural gas, leh datsi lamah investment a khantoh man hi ci in gen uhhi. A hi zong in lopan apiang mehteh mehgah, buhtang te pen khuahun siatna hang in, a khantoh zahding in khangto lo hi ci in genhi.\nGamdang mundang ah antang zuakna huhau in Kawlgam sum zong mannei zaw a, vanman khanna etna ahi (inflation) pen 2010 kum in 7.3% pan in 2011 kum in 4.2% in khiamsut hi. Thukhat ah April, 2011 kha akipan in managed floating exchange rate system hongzat man uh zong hi zaw kha thei ding hi. (MK818/$1) Natural gas zuakna zong 2010 kum sang in 15% bang khanzaw a, ahizong in leitung sumpiang suangmanpha zuakna pen 2011 kum in khiamsuk zaw hi ci hi.\nKawl kumpi in tulaitak in leibat buppi $11 billion kimnei a, tua zah lakpan alangpen leibat lohhun cingkhin hi. 2011 kum in leibat buppi pen GDP lakpan 5.5%pha hi ci hi. Gamdang mite in energy leh hydropower lam ah investment hong bawlna hang in, 2011 kum in sumlut $2.8billion kingah hi.\nKumpi bank in sumleitawi man amet piaksum (interest rates) pan 17% pan in 13% khiamsuk in, bank ah sum koih leng a summet (interests on deposits in banks) pan 12% pan in 8% ah kiamsak uhhi.\nKawlgam sumlut vekpi pen 2012 kum in 6.0% leh 2013 kum in 6.3% dingin ummawhna nei uh a, sum leiba pen 2012 kum in 5.5%GDP pan in 4.6%GDP ah kiamsuk ding in lamen uhhi. Ahi zong in vanman khanna (inflation) pen 2012 kum in 6.2% leh 2013 kum in 6.3% khangto dinghi.\nForeign Investment Law pen tukum July khasung in hongbawl khia zo ding in lametna kinei a, tua sung ah special economic zones ding in, Dawei, Thilawar leh Kyaukphyu khua te ah koihding in geel uhhi. Kawlgam sung ah vanlut apha deuh in, construction van te limlut mahmah laitak hi.\nGamdang investment te hong lut , sum leh pai, van tampi tak hong ki behlap ding ahih ziak van man, inn leh lo sap man te tampi tak in hong khangto thei ding hi. Hi tawh kituak in Kawlgam sung ah vanman hong khangawp lohnang kepna ding (macroeconomic stability) a om theiding pen masuan pi khat hi thei kha ding hi.\nKawlgam pen tutadih in ASEAN gamsung teng lakpan a zawng pen hi a, a hawmpi in mimal khat in kum sumlut (GDP per capita) pen $715 bek kingah hi. Gamzawng mah ahi, Bangladesh te GDP per capita $800 ngah a, Cambodia in $850 kimbang ngah uhhi. Tulai tak in Kawlgam mimal buppi lakpan 26% pen cimawh zawngkhal (under poverty line) in om hi ci hi.\nKawlgam khantoh nang sepding kisam laiteng Kawlgam in Thailand ahih kei leh Malaysia bangin a khantoh zawh na ding in, kum 30 bang kisam lai ding hi ci in, ADB vice-president Stephen Groff in gen hi. Banghanghiam cih leh Kawlgam ki-ukna system pen kizang thei lo, kisia cip hi ci hi.\nKawlgam khantohna ding pilna (education) lam nakpi tak in puahphat ding kisam hi, tutadih in kumpi te in education sector ah kumpi budget sung pan 3.74% bekzang uh a, hih budget sung pan in a tam zaw pen laihilhna ding sang in, siate khansum ding in kizang zaw a, a dang khantohna ding in kicing zolo hi. Budget tampi tak piak beh ding, sanginn hoih, facility a kicing zaw, sang laihilh siate a hoih zaw leh system hoihzaw neih ding zong kisam lai hi.\nLokhawlhna (agriculture) lam ah zong khantohna ding tampitak omlai hi. Lokhomi te lomun piak theih ding zong thukhun in hong bawl khin zo uhhi. Lokho mite tung ah sumleitawi piakzawh ding, ekleiza (fertilizers) a kicing in zatsak zawh ding, khaici hoih, khaici pha piak beh ding, lokhoh na ah kisam pilna, siamna (technology) zong a hi thei zahin khantoh ding kisam lai hi.\nTuaban ah lampi, lei, inn leh lo (infrastructure) te zong nasia tak in puahphat ding kisam lai hi. Motor lampi te a hoih zaw in puahphat, meileng lampi athak bawl ding leh, meileng te mahmah zong ahoih zaw zat zawh na ding investment bawl ding tampi kisam laiding hi. Gamkhan tohna ding transportation a hoih ding akisam mahmah khat ahihi. Tourism zong kumsim in hong khangto ding hi a, zato innpi te, zintung na hotels te zong nakpi in invest bawl ding kisam lai hi. Kawlgam ah gamdang mi ahawh (tourists) pen 2011 kum in 26% khangto in, mimal 300,000 kimpha ding in ciamteh uhhi.\nMeizat (Electricity leh energy) lam zong tutadih in leitung ah a hoih lo pen gam hilai a, tulaitak in 26% bek in mei kingah in, gambup a huampi in nikhat in dakkal (2) sung bek mei (electricity) kingah uhhi. Gamdang mite leh private company te tung ah septheih na phalna te piakding kisam mahmah lai hi. Kawlgam pen natural energy resources hau mahmah khat a hih man in, khanto lai mahmah ding hi.\nGamdang mite kawlgam ah nuamtak in sum hong bawl theihna ding, Banking System hoih mahmah zong kisam hi. Tulaitak in credit card leh debit card te zattheihna ding, puahphatna nasia takin kibawl laitak hi a, credit leh debit cards bek tawh hilo in, financial system zong hoihtak in nasep theihnang, tampi tak puahphat ding kisam lai hi. Hi bang in septheihna, Central Bank zong suakta takin nasep theihna, thuneihna tampi zawk ding kisam laihi.\nA thupi mahmah khat hi, Kawlgam ah kilemna kisam hi. Kilemna a om theihna ding kimuan leh zahtak na kisam hi. Kawlgam sung ah om minam tuamtuam te tung ah, suahtak na tampiak zawk ding kisam lai hi. Federal system tawh hoihtak in kalsuan takpi theih ding, mualtung mite in suaktatak in Kawlgam sung ah a mau ngeina leh dante, upna leh hihna te suakta takin septheih na, bawlna a neih theihsem nang kisam lai hi.\nAtawpna ah galkap te a kipan, gam uk makai te leh mimal khempeuh in, thukhun (law) te zahtak in liangko kikim in sepna tek ah nuamtak in nuntak theih ding kisam hi. Thuneihna, laneihna, thatang hatna te zang nawn lo in, thukhun tawh ki uk, (Rule of Law) a om theih ding kisam kan lai hi. A lian zaw, aneu zaw omlo in, thukhun sung ah, liangko kim theihnang kisam hi.\nPrevious: Milim (puppet) tawh kibang CNF te Supreme Council ~ Tual Khan Suan\nNext: Obama in University of Yangon ah a Thugen (Zokam) ~ Hau Za Cin\nTulaai leitung Thuthang Tuamtuam Updates October 23, 2014\nRev. Fr. Ignatius Hau Khan Kap (kum 58) in hongnusia\nGZA leh Indian Ambassador Kimu\nUSA ah mithat vaitawh Hrang Lian Mang leh David Sui Ceu kiman\nZogam khuapi Tedim gamhuam ah gilsan vei tam ~ Zingsol


url: =Ui bawlsiatgawp zong thong kiattheihna, sum liau theihna ahihi ~ ZD :: ZOMI DAILY\nUi bawlsiatgawp zong thong kiattheihna, sum liau theihna ahihi ~ ZD\nposted on 24 November 2016 at 9:59 am Lomkholna: News, Sawltak, Singapore, World\nSingapore gamsung ah pasal kum 41 aphakhin khatin a inn ah akhawi ui pen satgawp ahih manin, zanni Wednesday (23 November) ni in thukhenna thuak cih CNA pan kiza hi. Tuapa minpen Chiam Choon San Alan hi a, ganhing te tungah tatsiatna leh Dog License thukhun zuihloh manin dann atuak hi ci’n Agri-Food and Veterinary Authority of Singapore (AVA) te’n Press Release ah pulakkhia uhhi.\nHih thupiang pen May 23 ni hi a, innteekpa in ama khawisa uikhatpen a innnunglam ah tumgawp, sawtgawp, suigawp hi. Tuapen mikhatin Video nazaihkha citciat a, Facebook tungah koihto ahih manin, Social Media tuamtuam ah ki Share kawikawi hi. Tua Video sungah innteekpa in ui 3 anei hi a, adang ui 2 te maiah khatpen bawlsiagawp hi.\nInnteekpa genna ah a uikhawite kipet uh a, anasemnu in akipehloh nading un vakhen hi. Ahi zongin a ui khatpen thumanglo in, ahehsuak in nasemnu na ngikgawp, napehsawm cihi. Nasemnu zong lau in awng ahih manin, innteekpa zong innnung ah paipah cihi.\nTua a ui pen adaih theihtheih nading in abawl hangin ngahtuanlo ahih manin, ahehsuak in asuigawp hi’ng ci’n genkhia cihi. Tuapen ama ii genna ahihi.\nTua abawlsiat ui pen AVA kici “Agri-Food and Veterinary Authority of Singapore” te’n kem uh a, zatui zaha akisambang in bawl uh cihi. Tuaban ah aki bawlsiatna, aliamma te velcianna nei uh cihi. Tuakhit ciangin SPCA akici “Society for the Prevention of Cruelty to Animals” te khutsung ah kikemphot cihi.\nInnteekpa ii gamtatna pen khialhi ci’n thukhenna akineihleh Singapore Dollar S$15,000 liausum tuakkhatheiding, bekthamlo kha 18 sung thong kiatheiding cimawk hi. Tuaban ah Dog Licensing and Control Rules cihte zuilo ahih manin S$5000 zong atuamin liau tuaktheiding cihi.\nIh omna gam ii thukhun theihhuai hi. Kawlgam, Zogam ah ui khawng utbang in suitawh sattawh tuattawh ihthuah phial a, nekding in ih golumphial zongin abeisa ciangciang ah bangmah liau kituaklo hi.\nAhi zongin gamdang ah ui ahi zongin innsung ah akhawi uh ganhing “Pet Animal” khatpeuhpeuh pen utbang in ki bawlsiatheilo hi. Liau kituak theihi. Lampi tungah mawtaw tawh taihkhakzong liau aki tuakthei ahihi. Ui asim gawhgawh tezong hongki theikha zenzenleh, ummmmm….. ZD Sawltak #zomidaily\nPrevious: Japan ah 5.6 Magnitude thahatna tawh zin lingkik leuleu ~ ZD\nNext: Malaysia Ringgit sumtuh azang mi 3 kiman ~ ZD\nYangon ah nuntak kivaknading siamsin amawk in ki kahthei\nMalaysia ah nasem in aom Bangladesh gammi 2 ahingtang in mencim in vuknelhlum


url: =Neklehdawn leh gupna ~ MUC\nNeklehdawn leh gupna\nAdmin 11:09:00 PM Articles, Religion Articles\n(1) Sabbath tanloh na in gupna hong khaktan/tansak thei ding hiam?\nSabbath tanna leh tanlohna in gupna hong taan/ngah sak lo ding hi.\nSabbath a taangte pen gupna asaang khinte hizaw hi. Sabbath ih tansiam nai kei leh gupna saang cian nailo, Jesus honpa gumpa in sang zo nailo, leh Jesus tawh kizopna ah thuk/zai nailo hizaw ding hi. Jesus a itte in Sabbath tan nuam sa uh hi.\n(2) Sa sianglote nekna le gupna kisai zo takpi ding hiam?\nSa namcin bannekna in gupna hong pia/taan sak pah lianlo hi. Sa ane lote in Pasian’ khasiangtho ateenna pumpi adam nadingin nelo uh hi. Sa asianglo/anin nekna in pumpi taksa anat sak asusia sak nadingin a ne uh ahihi. Sa sianglote pen ansianglote hi. Annin ane te in apumpi bek susia lo uh hi. Banghang hiamcihleh, na gilpi (pumpi), na khuak (ngaihsutna lungsim, le na lungtang/kha tangtat theilo hi. Khat na leh adang khat zong na sak hi. Ih gilpi sungah annin ih guansuk ciangin ih lungsim sungah ganhing lungsim (animal passion) om saka, ih lungsim sungah animal passion aom khit ciangin ih lungtang (kha) ah thaanghuai gamtakna piang sak hi. Na up keileh aktui tang 5 khawng nekkhat in ne lecin, na pumpi in bang phawkna hong pia a, bang teng hong ngaihsun sak-a, bangteng hong sem khia sak hiam? Adventistte in Monism ci in, lungsim-kha-pumpi kikhen theilo, pum khat hi, ci in aumte, Laisiangtho hilhna azuite hihang, Greekte nung azuite hilo hihang. Greekte in kha siangtho sakin pumpi nin ci hi. Pumpi asih ciangin Kha tai khia in pasiante kiangah ciah hi, ci uh hi. SDAte in hih nial hi. Theipipi hileh theilopipi hileh sa-nin (sasiangtho uang nekna nangawnin zong) nekna in, Pasian’ lim le meel ih sutna panin hong mual sak hi (marred or corrupt or defaced).\nPasian in Adam abawl cil in Ama; meel sunin na bawl hi.\nMawhna sungah alut ciangin tua meel kisusia hi. Jesus in tua meel sutna ahong guankik dingin sihna hong thuak hi. Gupna ih cihin tua Pasian’ lim le meel sutna hong guansak kikna (restoration of God’s image) hi. Tua ahihmanin sa nekna, zu dawnna, zatepna, niangteh dawnna, coffee dawnna, sila neihna, te in akibangin Pasianin ahong piak Ama; lim le ameel sumiat hi. Tua image restoration pen hite zatna in khaktan (hinder, obstruct) hi ci hi. Restoration into Christlikeness khaktan ahihmawk leh tua restoration omlo in gupna kingah loding ahihmanin sa-nin nek tuak hiam?\n(3) Kamsangnu Mrs. White um zokei leng SDA pawlpimi mah ih hithei veve ding hiam? SDA sungah tui ih kiphum thei veve ding hiam?\nSDA asuakcil ih pioneerte bang nek leh dawn atan khit uhciang bekin SDA asuak khat zong omlo hi. Tua hun sungte pen 1845 panin 1863 ciangciang ci mai ni. 1863 health message akingah mate in ih biakna siate bang akhasum uh pen tuhun bangin sum tang siksek in kipia hilo hi. Tua hia, a khasum sungah vokphei khat ta ngah zaw lai uh hi. Tuni zong tuabang mah hilel lo hia?\nSDA hing ih kicih hangin zu adawn tawh, za atep tawh, tuibuuk amuam tawh, cihbangin ih om ngei ngai hangin akihawl khia om tuan nawnlopi e. Khuapi khat-a SDA biakinn ah a deaconte bang Sabbathni in kikhop hun panin niangtui sai ah tu uhin asumdon hun lian atunciangin vadong sai uh, ci lai hi. Amuliante hong gen hilai hi. Ka cihnopna ah SDA pawlpi in gupna angahngiatte cihna hilo zaw in, ni nununghun adinga thu atangkote cihna hi zaw a, ih tangko thu ih nuntak pih kei leh ih gensiat pawldangte sangin asuk zaw laiding hi zaw hang. Tua ahihmanin SDA suah nadingin kamsangnu sang masa hamtang cih cih om thei tuan lo hi. Thuman tawh anungtate in kamsangnu nawl khin ngeilo ding, cilengh mannpen ding hi.\nKamsangnu sanglo in SDA pawlpi hithei lua hi. Sangmah ing, acite in athugen zong apom hituanlo thei hi. Laisiangtho sunga thumaante zuisiam peuh lehang kamsangnu thu te tawh kikingkalh nading thu omlo hi. Kamsangnu thu azuilo atam zaw pen Laisiangtho sungah thumaan aom amuhte azui meello te zong hi khin zaw uh hi. Tuiphum cih ciangciang pen Jesus gumpa leh Topa a ihsanna hibek hi. Jesus gumpa leh Topa a ih sankhit ciangin Sabbath tan, nektuak dawn tuak, cihte aki zil ding hipan hi.\nJesus ih saanna in ih diktanna (justification by faith) hi-a, kamsangnu thu zuihna in asiangtho nuntakna (sanctification by faith) hi. Justification ngahlo in kamsangnu thu hilhte lak ah Christian nuntakdan kinungta theilo ding hi. Amasa ding hong masa phot leh anungzui dingin hong zui siam lel nading hi. Gentehna in; It is easy to get marriage (justification) than to stay married (sanctification). Kiteenni pen justification ih ngahni hia, tuiphumna tawh kipulaak hi; nupa nuntakna pen sanctification hia, asiangtho nuntakna tawh kipualaak hi.


url: =“Langbawm a ek ah awk” ~ Tual Khan Suan :: ZOMI DAILY\nposted on 30 November 2016 at 11:16 am Lomkholna: Article, Politics, Tualkhansuan\nA zatna : : Thu nung thu ma khual/en lo a, a mawk gamtat mite a mau gamtatna sa te hangin buaina tuak kik thei hi.\nHih paunak pen ganhing ( vasa) nuntakna tung pan in mihing te nuntakna ah a kidop huai thu te leh gamtatna ah thu hilhna / lamlahna ding a kizang paunak hoih khat a hihi. Langbawm (vasa nam khat) pen van a leng vasa te sung pan a neu nam khat hi na pi’n a mah gamtatna ah a kikem zolo vasa khat a hihi. A gil kial ciangin langbawm ( singkung/gah nam khat) ne in a kham khit pikpek teh a tuahna mun peuh ah ek tha kawikawi hi. Langbawm ( vasa) in a nek singgah pen kaw (glue) bang hi a, a ek thakna munte ah a vapai kik ciangin a thak sa ek tungah awk kik thei hi.\nI gamtatna sa te hangin sum leh pai, tha leh ngal leh hun leh nit te a kisam lo pi in i sup lawh thei uh hi. Thu khuallo in i mawk gamtat, kampau manin a kisam lo pi buaina kituak thei hi. “ Mihai te’n a hai man liau zolo” a kicih bangin thu nung leh thu ma en lo in, a gamta kampau mite in a mawkna in supna tuak thei hi. Mailam thu piang ding mi khempeuh in theilo i hih manin thu khualna tawh kidawm a gamta kampau mite in a hong piang lai ding thute ah nuam tak in nawk paisuak zo uh hi. A hoih piang ding maw, a sia piang ding cih kuamah a gen khol thei ki om lo a hih manin a kidawm siamte in haksatna tawh kipelh hi. “ Mipil te’n a pilna gai zolo” a kicih bangin nung leh ma en a ngaihsut siam a gamta kampau mite cimawh lo hi.\n“Thal lup sa a cil siat” cih thugen a om bangin i gamtatna khat peuh ah ngaihsun masa lo a mawt tatna pen a gamta mite mah in thuak kik thei hi. A hoih ding a sia ding thu khat peuh zong gel khol masa a gamtatna pen eitung ah hong tun ciangin hamsatna tawm ding hi. A kidawmlo a, a mawt gamtat mite in a mau gamtatna gah a loh uh teh lungkimna ngahlo uh hi. Thusia thupha pen a beisa a i gamtatna te tungtawn in hong tung kik ding a hihi. A beisa i nuntakna pen tu ni/hun a ding in kipatna/lamlahna ( guideline) hi pah a, tu ni/hun a i gamtatna pen mai lam a dingin kipatna/lamlahna ( guideline) hong hi to pah hi. Abeisa a kipatna hoih tawh a pai te pen tu ni/hun ah buai nawnlo ding a, tu ni/hun a kipatna / lamlahna hoih tawh a pai mite pen mailam ah buai lo ding hi.\nLaisiangtho sungah “ mi khempeuh in a mau vawhsa khaici mah a at kik tek ding hi” cih a kigelh bangin ei ma gamtatna leh kampau te teng mah i nuntakna ah i ngah kik ding hi. Thu nung thu ma en/khual a gamta mite pen buaina neilo zaw ding a, a mawt gamtat mite in buaina leh hamsatna thuak zaw ding hi. Khat veivei a hoih lo leh hatsatna i thuak ciangin genthei kisa in i thuum leh tau in i kap thei hi.Tua bang hun ciangin i vawh khaici bang hiam cih i thei kei a, a beisa hun a i mawt gamtatna te i phawk nawn kei hi. I lungkham ding leh i gentheih ding Pasian in hong deih lo a hih manin Pasian deihna hi i cih ding hi masa lo hi. Eima gamtatna sa te tung pan a gah a at kik i hihna i phawk kei leh Pasian mawhsak i suak kha ding hi.\nTua a hih manin i pu leh pa te in i gamtatna hangin kibuai thei a hih manin kidop huai thu a gen uh ciangin “ langbawm a ek ah awk” ci’n na gen uh a gamtat kampau kidop huai a hihna thu kihilhna na nei uh hi.\nPrevious: Yangon Airport sungah apuakkham theiding muanmawh kimu ~ ZD\nNext: Wisconsin ah Vote simthakna dingin amapang Stein in sum $3.5 Million beisak ~ TK Lian


url: =AndrewKhai :: ZOMI DAILY\nLeitung ah a sau pen Leipi lian 10 te Leipi thu. Lei pen mihingte in kum tul aa sim in ih zang khin hi. Lei in ih pai theihlohna mun tampi olno takin hong tungsak ziau hi. Tuni-in leitung ah Leipi …\nContinue Reading about Leitung ah a sau pen Leipi lian 10 te →\nZomi vai ah aki lehbulh lampi nihte Minam vai-ah a ki lehbulh Lampi nihte. Lampi khat in lian tektek ding-a atawpna ah Leitung buppi zong ei-a ding in khuata neuno (Global Village) bang in, ih deih …\nContinue Reading about Zomi vai ah aki lehbulh lampi nihte →\nLia Harmony, Taang Melody Melody khat hongpian nang-in Pitch, Rhythm, Beat leh Meter te ki sam hi. Galkapte a thuangthuang in hongpai ciang' a Melody uh pen Left Right/ L - / L R / L - / hi-a Meter …\nContinue Reading about Lia Harmony, Taang Melody ~ ADK. Camp Mary →\nSehnel Mualte - The Wonder of Indiana Indiana Dunes a kici sehnel mualpente pen Indiana State Park sung-ah om hi. Illinois khuapi Chicago mailam tai 47 na-ah om-in Michigan Bualpi(Lake) pangto …\nContinue Reading about Sehnel Mualte – The Wonder of Indiana →


url: =Tulaai Leitung Thuthang Tuamtuam Updates July 11, 2015 :: ZOMI DAILY\nposted on 12 July 2015 at 3:56 pm Lomkholna: Khawmpau, Myanmar, News, World, Zomi\n· Sen gam Zhejiang Province sungteng ah July 10,2015 nipan nasiatak in huih leh guah kithuah in zu ahihman in Mipi 1million bang in inn le lo nusia in kiheem khia uhhi. Kaam nei mahmah uh ahihman in asi aliam kuamah omlo uhhi. Kaal kipat lam in Japan gam leh Taiwan gam zong nawkgawp a, mitam simsim liam uhhi.Hih thu hang in khualzin na vanleeng, meileeng te kikhawl kik sak zihziah a July 11, 2015 ni in bel haat lua nawnlo sam ci uhhi. BBC\n· Afghanistan gam Achin District sung teng US Tuithe gaalvanleeng ten July 11, 2015 ni in nasiatak in gaalbenna nei uha, IS mikaaipi khat ahi Saeed Khan leh nautaang mi 30 kiim viklum ziau uhhi ci in Afghanistan thukansim ten in genkhia uhhi.VOA\n· Egypt gam Cairo khuapi sung a om Italy ten paalaai zumpi mai ah July 11, 2015 ni in IS misok te hiding a ummawh migilo ten Bomb puakkham sak uha, mikhat si uha, Inn le lo pawlkhat sia hi. VOA\n· Bangladesh gam Mymensingh khuapi sung ah July 10,2010 ni in Zateep leh muamtheih company khat in amawkna in puan kihawmding ci in taangko ahihman in mipi 15,00 bang kikaai khawmpah uha, nasiatak in kiphuul uh ahihman in mipi 23 si in 50 liam uhhi.CNN\nPrevious: Eima’ Van Ciatciat Puaksiamna – Nipi Thupuak\nNext: Malaysia gamsung aom Low Yat Plaza buaina


url: =Zomi Nam Ni leh I Tavuan. Agelh ~ Tg. Vung Lian Mang - Laibu Saal\nHome > Thuluui/Articles > Zomi Nam Ni leh I Tavuan. Agelh ~ Tg. Vung Lian Mang\nZomi Nam Ni leh I Tavuan. Agelh ~ Tg. Vung Lian Mang\nZomi Nam Ni leh I Tavuan\nAgelh ~ Tg. Vung Lian Mang\nTu kum 2006 kumin Florida Zomi Innkuan makaihna tawh America gam, Floria state sunga kibawl Zomi Nam Ni kum 58 cin'na-ah thugenpi dingin hong kiseh manin angtang mahmah ing. Hih bangin US gam sung khawng a tung ding leh hih bangin Zomi u leh naute tawh Zomite’ Ni Thupi mahmah ahi, Zomi Nam Ni zang khawm thei dingin ka ngaihsun ngei kei-a, hun manpha hong pia i Topa Pasian tungah lungdamna ko masa ing. Mipil misiam leh mihau tampi kawmkal-ah kei n'ong seh uh pen kei sangin a kilawm zaw ding upa mipil tampi om ding ahih manin kisuang sim ing. Bangbang ahi zongin makaite in deihsakna tawh hun hong pia uh ahih manin Florida Zomi Innkuan vaihawm upate tungah lungdam hong ko ing. Zomi Nam Ni bawlnaah hong kihel thei u leh nau a kuamah peuh tungah zong lungdam hong ko ing.\nI Zolai simbu sungah ‘F -- February 20 ni, Zomi Nam Ni hi’ ci-in sin hi hang. Bang hangin hih February 20 ni sese hi-a bangci bangin Zomi Nam Ni hong piang hiam, cih thu theih huai hi. Hih ni hong pian’khiatzia i theih nadingin tangthu tawm sut kik kul ding hi.\nTu-a Kawlgam-ah i pu i pa Zomite, tuma kum za tampi lai-in na teengin kiummawh hi. Tua hun lai-in Zomite pen kisuakta-in i gam i lei-ah khua hausa, ukpi cih bangin ei leh ei a ki-uk minamte i hi hi. Mangkang (British) gamkeekte i gam hong lut ma-in Zomi in kua minam, kua kumpi tungah siah leh bumh pia ngei lo banah kuama' vaihawmna nuai-ah om ngei lo uh hi. Hih thu tawh kisai-in Zo Tangthu (Zo History) a gelh Pu Vumson in “1885 kum-in Mangkang-Kawl Gal Thum Veina a bei khit ciangin Kawl kumpi gam a kisiat hun-in Kawl kumpi ukna gam in Irrawaddy gun dung ahi khanglam-ah Aunglan ciang, saklam-ah Bhamo ciang hi. Zomi te teen’na gam pen Kawl kumpi ukna nuai hi lo hi,” ci-in na gelh hi. Tua hun lai-in Kawl leh Zomite pen a suakta minam leh gam tuak hi-a, gam kituhna leh gal kidonate om loin gam leh minam kikal-ah kizahtakna nei tuak uh hi. Hih thu tawh kisai-in UNO-ah Secretary-General lui a hi U Thant in ama’ laibu gelh “Pyidawtha Khayi” sungah “Toungoo hun, Bayintnaung kumpi hun, Inwa hun leh Alaungpaya kumpite hun-in Zomite in Kawl kumpi’ aadingin galkap a seem tampi om hi, kici hi. Kawl tangthu sungah Kawl leh Zomi-te kikal-ah a ciapteh taak ding gal kidona om ngei lo hi,” ci’n na gelh hi.\nMangkang kumpi in 1886 kumin Kawl kumpi ahi Thibaw ukna gamte sut hi. 1888 kum December kha ciangin Gen. George White makaihna tawh Mangkang galkap tampi tak in Zogam hong do uh hi. Minam leh gam it Zomite in zong luang leh ban phal-in Mangkang galkapte a do thuk uh hangin galhiam kibat lohna hang tawh a tawpna-ah Mangkangte’ vaihawmna pen lungkim het lopi mah-in na sang uh hi. 1892 kum ciangin Zogam saklam teng ahi, Tedim, Falam leh Haka gam teng gawm khawm-in ‘Chin Hills’ ci uh-a, vaihawm Mangpi dingin Maj. Brown koih-in Falam khuapi-ah zum hong hi. 1896 kumin British Parliament panin "Chin Hills Regulation Act” (Chin Taung-tan-mya Simyin U-pa-day) phuang uh-a, Zogam pen hih upadi zui-in Kawlgam gam-ukpi (Governor of Burma) in direct-in uk hi. Hih upadi pen Zomite leh Kawl mite, vaihawmna khat nuaiah om khawm ngeilo i hihna bulphuh-a kibawl ahi hi. Tu-a Zomi Nam Ni hong kipatna pen hih upadi phiat maai ding deihna leh mipi deihna tawh ki-ukna (democracy) tawh vaihawmna hi-a, Falam khua-ah mipi’ kikhopna pana hong kipankhia ahi hi.\nMangkangte in tua thukhun’ zangin Zogam-ah amau’ vaihawmna a lamzan' nading ngimna-in Zomi ukpite hong zang uh-a, ukpite’ tungah siah leh bumh kaih theihna leh thuneihna pawlkhat pia lai uh hi. Tua bangin mipi te tungah siah leh bumh kaihna kilawm lo takin a tam ciangin hih pen Mangkangte' vaihawmna hang hi ci'n mipite in mukhia uh ahih manin Mangkang kumpite tungah lungkim lohna tam seEmsEem hi. Tua hunlaia mipite’ tunga thunei ukpite tungah a lungkim lo zong tam mahmah hi. Mangkangte’ sila i hih, a sang thei lo Zomi khangnote sung panin Mindat uk, Vawmhtu khuami Pu Vawmhtu Maung makai-in 1933 kumin Mangkang kumpi do nadingin "Chin National Union" (Chin-taung Nyi-nyut-yay A-phway) cih hong kiphuankhia hi. Zogam saklam gamte sangin khanglam (taungpaing-te) pen nainganzi lamah khua na mu masa uh hi. Tua CNU in Kawlmi gam it khangnote kipawlna ahi Do Bamar A-si-a-yone (We Burmans’ Association) tawh kizopna nei-in Kawlgam in suahtakna a ngah ciang Zogam zong suahtakna piak ding cih thu Mangkang kumpite tungah ngen uh hi. Gen. Aung San in zong Kawlgam sunga mualtung mite kiangah Kawlmite tawh suahtakna laak khawm ding na na zol den hi.\n1947 kum Aung San-Attlee Agreement zui-in Mangkang kumpi in Kawl kampaute tamna-zanggam (Burma Proper) suahtakna a piak ciangin mualtung gam teng zong suahtakna a hong piakna uh manlang zaw ding hi cih upna leh lametna tawh 1947 kum February kha 12 ni-in Kawl mite leh mualtung mi teng kipawl khawm-a suahtakna laak ding thukimna Shan gam Panglong khua-ah letmat thuhna nei uh hi. Tua thukimna hang bek tawh 1948 kum January kha 4 ni-in Kawl mite leh mualtung mite khempeuh pen Mangkangte in suahtakna hong pia uh hi. Hun hong beibei-a Kawlgam kumpi hong kilaihlaih-in Zomite i suahtakna leh i khantohna ding thute hong kikhaktanin henkol sungah lehtun kik i hih manin Sia Hang Khan Lian in “Sal suah na’nga khutpi mek ni February 12, Union Day” na na ci ngei hi. Tu-in zong Zomi Nam Ni ci-a i bawl ngakngak hangin 1948 malai hun-a Zomite’ ngainganzi (politics) tawh kisai-a i din'mun a lehtun’ kikkik i hi gige hi.\nZomite in Mangkang kumpi’ ukna nuai panin suahtakna a ngah uh hangin ukpi vaihawmna nuai pan suahtakna ngah nai lo uh hi. Tua ahih manin Zomi mipite in suahtakna ii gahte a kicing taka ngah theihna ding pen in, tua hun lai-a Chin Affairs Council thunei vaihawmte' nasep ding mawhpuakna masa ahi hi. Tua hi-a, Chin Hills Regulations Act in Zomite tungah bangzah takin gimna pia hiam, cih kankhia dingin Kawlgam kumpi in Thukankhia committee seh-a, ahi zongin a hun hong sawt toh luat ding dah uh hi. Tua ahih manin 1947 kum Kawlgam thukhunpi (Constitution) zui-a Zo Vuanzi (Chin Affairs Miniter) a seem masa peen Pu Vawmhtu Maung leh Chin Affairs Council-ah President a seem masa peen ahi Captain Pu Tg. Mang Tung Nung-te makai-in Zomi leh Zogam ii mailam vai ding thu kikum dingin 1948 kum February kha ni 19-22 kikaal sung teng Zomi khawmpi Falam khua-ah sam uh hi. Tua khawmpi-ah Zogam mun tuamtuam pan mipi 5000 kah ci-in kiciamteh hi. Tua khawmpi sungah thukhensatna khempeuh pen Democracy pai zia kizui-a, tua lak pan a thupi peen khat in Ukpi vaihawmna pan mipi deihna bulphuh ahi Democracy paizia tawh Zogam vaihawm theih nading cih thu Subedar Pu Tg. Thang Za Kai (Tuithang) in na sungg-a, Falam (Lailun) pan U Chun Mang leh Kanpetlet pan U Thang Maung te in thukimpih uh hi. Tua thusun’ (motion) pen vote (me) khiatna tawh khensatna kinei-a, a deih mi a tamzaw hi-in a deihlo mi 7 bek om ahih manin tua thusun’ kipsakna kinei hi. Tua thusun’ kipsak ni pen khawmpi a ni nih ni ahi, February kha 20 ni ahi hi. Tua bangin hun khat pan hun khat-ah a kikheelna-ah mipite’ deihna pen thuneite in zong zahtak-in suahtakna, kilemna, thumaanna a deih Zomite lungsim a kilatsak ni pen “Zomi Nam Ni” ci-in kiciamteh hi. Hih pen Zomite aadingin leitung-ah minam picing khat ahihna kilatna ahi hi. Tua hunah Kawlgam Kumpi (President) Sao Shwe Thaik zong va kah-a, amah mah zong Shan Ukpi nam ahih manin Zogam-a Ukpi vaihawmna a bei ciangin a lungnuam lo-a, ukpite tungah huhna (yawkyay) piak ding cih thu tangko pah hi. Tua ahih manin, Zomi Nam Ni pen mi honkhat kikaikhawm pak-a, vaihawm ziau-a piang thu neuno hi peuhmah lo hi.\nGen. Ne Win in amah'n kumpi a sep suak theihna ding ngimna tawh Burma Socialist Programme Party (BSPP — Ma-sala) phuankhia-a, 1947 kum Kawlgam bup thukhun’pi phiat-in 1974 kumin Kawlgam bup aading thukhun’pi a thak gelhsak hi. Tua thukhun’pi zui-in Zogam pen gamke (state) level-in a koih uh hangin deihsakna tawh a kipia gamke (state) hi lo-a, BSPP ii gam-uk vaihawmna-ah a nop zawkna ding deihna tawh administrative unit khat ciang bek ahi hi. Bang teng ahi zong tua thukhun’pi a kikipsak ni 1974 kum January kha ni 3 ni pen Zogam in gamke (state) a ngah ni-in kiciamteh thei hi. BSPP in Zomite pen lungsim siangtho tak leh deihsakna tak tawh hong pia hi lo hi. Zomite ngeina leh minam vaite a man'than' theihna dingin lampi tuamtuam tawh hanciam den hi. A masa-in “Chin Special Division” pen “Chin (Zomi) State” a hong piak ma-in “Zomi Nam Ni” pen “Chin Special Division Day” cih tawh kheel ding hanciam masa hi. 1974 kum thukhun’pi zui-in Chin Special Division pan Chin (Zomi) State a hong piak ciangin “Zomi Nam Ni” pen “Chin (Zomi) State Day” cih minvawh sawm leeuleeu uh hi. Hih hanciamnate pen Kawl kumpite in Zomite tungah deihsakna a hong neih lohna uh a kilatna khat ahi hi.\nI gam leh i minam’ aadinga i pu i pate' hanciamna leh gualzawhsate pahtawi leh phawk den ding deihna-in, a tup leh a ngim teng uh a khit ni (kip suak kei mah leh) — 1948, February 20 ni siksan-in, February 20 ni pen Zo Minam Ni dingin Zo Zum (Chin Affairs Council) in October 9, 1950 ni-in kipsak ahi hi.\nKawlgam sungah ki-ukna hong kilaihlaih-in i gam sungah hamphatna kikim, din’mun kikim-in Mangkang kumpi khut nuai pan suaktak ding lametna tawh Panglong Thukimna (Panglong Agreement) a kibawl hi mah leh, tua zawh kum 58 ciangin Zomite’ nun’takna pen Mangkang kumpi’ uk lai sangin suuksia zaw leh kumpi sung thuneihna lamah bangmah ngah nawn lo, biakna vai-ah hong kideidanin Zomi khat, mualtung mi khat hihna tawh galkap sung bangah zaa nei kuamah kiom nawn lo hi. Zomite’ salsuah na’ngin khutpi a meek kha takpi mah hi lo i hiam? Tu-in zong tu'n pawh hih bang dan om kik leh pawh, khial nawn kei ning, i ci ngam tuan diam?\n(3) Tulaitak Zomite din'mun leh i kalsuan zia ding hanthotna\nZo Minam Ni zatna hangin i minam sungah kipumkhat leh phattuamna tampi hong piang ahih manin Kawl kumpi lunghimawhin ngai dah-a 1956, 1957 leh 1958 kumin Zo Minam Ni zat ding phal lo hi. 1966 kumin Kawlgam Taw-hlan-ye Kaungsi (Revolutionary Council) kumpi in Zo Minam Ni pen Chin Special Division Day ci-in khek dingin thu hong bawla, 1975 kum panin February 20 ni pen Chin State Day leh Zo Minam Ni cih khop dingin thu bawl leuleu hi. 1981 kum panin tu dong Zo Minam Ni zat limlim Kawl kumpi in phal nawn lo-in hong khaam suak hi. Kei' tuahkhak lian khat bang 1997 kumin Zangkong khua, Padonma Zatyone (theatre) ah Zomi Nam Ni bawl lian dinga kisa pen nai lang sapin na khawl kik un, cih thu om-a, khawl kul mawk hi. Kum 2001in zong a mun ding ngah zawh loh manin Zangkong khua-ah Zomi Nam Ni kibawl zo lo tazen hi. Ni kum 2005 ciangciang pen Golden Jubilee Hall ah sangnaupangte’ pang beel-in kibawl thei lai hi. Tu kum zong Zomi Nam Ni a kibawl nop hangin bawl khuan/phalna kingah nawn lo cih kiza hi. Zomi Siamsinte’ Maithak muakna khawng tawh thuah-a bawl kul zel ding dan khat hi.\nHih bang danin paipai leeng i minam ni hong bei thei dinga, i minam itna lungsim zong hong beibei thei ding hi. Ukeng hing lai beel sungah a kihuan i bat khak ding dah huai sa ing. Beel nuai panin mei kikhuut-a a tui damdamin hong lum toto hi. Sa nai kei ci-a, ukeng a omna lamin a tui hong sa-a, tua ukeng pen sih tawh hong kizom hi. Zomite aadingin hun leh nite damdamin hong haksa tektek-a, ei aading nuamlai, phamawh sam kei e, cih tawh i paipai leh beel sunga kisuang ukeng bangin i theih loh kalin mangthang thei ding hi hang. Tu'n zong Kawlgam sung lianah Zomi Nam Ni bawlna vai hi ta leh, i minam aading vaihawm theihna pen damdam-in hong beibei hi ta hi. Zomite tuni-in ei tung leh i minam bup tungah haksatna hong tung pah kei kha mah-inteh; ahi zongin tu-a bangin a pai leh ei’n zong vaihawm khat i neih kei leh, tu zawh a sawt loin Zomite cimit thei ding hi hang. A mihing i nungta zongin i minam hihna bei-in gam a nei nawn lo suak thei ding hi hang. Pilvaan' hun leh khan'lawh hun hi ta hi. Kawlgam uk sungah Zomi Nam Ni i bawl theih nawn loh meel kitel nawn lo hi.\nKawlgam sung bang i et kik ciangin Kawlgam sung suahtakna leh democracy i ngah nadingin na a seem zo, na a seem ngam kitawm mahmah lai-a, ei a mimal-in i kihel zo kei zongin a seem a bawl nuam, a seem a bawl laite tha i kipiak siam ding tuni-in k’ong hanthawn nuam hi. Nainganzi (politics) pen ei tawh kisai kei ci kei ni. Kawlgam sung kiukna a hoih loh man -a US-a a tung tam mahmah hi hang. I gam nuam leh kuamah puapial khol lo kha ding hi hang. Tu laitakin CRPP, NLD leh mipi makai tampi takte in Kawlgam ah suahtakna leh democracy ngah nadingin a nun’takna uh khaam-in na hong seem uh hi. Ei Zomi sung panin zong a kilang deuh-ah Pu Tg. Chin Sian Thang leh ZNC makaite i minam a vei pawlkhatte in tuni ciangdong hang takin na hong seem uh hi. Party vai a gen ka hi kei-a, hih bang haksat hun taktak cianga hong makaih, gam aading summeet lametna tawh hi leh hong kipia lo ding-te buang, tha pia buang teei ni, a ci ka hi hi. I makaite mipi in en lo hi hang. Pu Tg. Chin Sian Thang bang pen Kawlgam sung mualtung mi khempeuh taanga thu gen thei, a gengen ahi hi. Eimi’ aadingin angtan’ huai mahmah hi. I minam’ aading kin lo-in, i makaite pan'pih (support) kei lailai leeng, a tawpna-ah i minam bup-in suplawh ding hi hang. I gambup haksa-in gentheihna i thuak laitak ei’ taanga a seem ngamte pen kua mi kua sa ci lo-in tha i piak ding, ei a suakta gama teengte in pan’pih huai saam lo ding hiam? America gam sungah nun’tak na’ngin i kikhual zah khat-in Zogam-a omlai i minampihte’ aadingin zong naseem-a thu i ngaihsut ding i kihanthawn hi. A sesmsesmsate zong tha i kipia hi.\nUS gam sungah nuntak na’ng i zon' kawm mahin i nusiat Kawlgam Zogam-a Zomite aadingin mailam nainganzi pai zia ding geel khol-in mi nungah i om khin phial zongin, tu’n mi tawh tan bang i kikim nadingin hanciam ni. Hih Zomi Nam Ni i bawlna ii a gah hong hi ding hi.\nKawlgam sunga kipawlna tuamtuam leh i neihsa Zomi minpua kipawlnate ahi ZNC, ZRO cihte mah phungvuh sawm ni. Political Affairs Committee of Chinland (PACC) tawh khut kilenin na sem khawm ni. Kipawlna khat peuhpeuh-ah mimal thaneemna leh hoih lohnate a om khak leh zong ki-en kei ni. Pan' khawm siam ni.\nMinam min vai tawh buaibuai masa nawn lo-in i omna mun pan i minam bup, Tedim, Falam, Hakha, Mindat, Matupi, Kanpetlet, Paletwa, Asho, Aizawl, Lamka cih om lo-in ma pan' khop ding sawm ni. Ei leh ei dai kikai-in kisungkalh nawn kei ni. Tedim Zomite mi nungah cian/om ta hi hang. Takkheh, Zomi.\nA tawpna ah, i Zolai Sim bu sunga mah bangin, Z - laimal ahi Z - Zomite hanlungciam khangto diam! A nuam Zomi Nam Ni kum 100 dongin a zang thei dingin a za, a ngai mimal khat ciat Topa in thupha hong pia ta hen. Amen.\nZo Khan Khual February 17, 2017 at 10:19 PM\nZomi National Day wikipedia ki ngah ta ei guai.\nItem Reviewed: Zomi Nam Ni leh I Tavuan. Agelh ~ Tg. Vung Lian Mang Description: Rating: 5 Reviewed By: Cinpu Zomi


url: =USA, Colorado pan Pa Johnny Kam Cin Pau (Phaitu, Thangmaan) in hongnusia :: ZOMI DAILY\nposted on 16 July 2020 at 9:42 pm Lomkholna: Dahpihna, News, ZIUSA\nUSA, Colorado pan Pa Johnny Kam Cin Pau (Phaitu, Thangmaan beh0 in hongnusia\nMangpha Pa Johnny Kam Cin Pau (Kum 58) Thangmaan Beh – Zogam Phaitu Khuami USA gam Colorado,Aurora khua aa ateeng Pa Johnny Kam Cin Pau in abeisa July 12,2020 in Kal natna tawh hongnusia chih thu izaakmanin ZIUSA kipawlna mintawh dahpihna i pulak hi.\nPa Johnny Paupi pen Pasian lam honsakna tawh 2000 in USA atung hi, Pa Johnny Paupi in (UZO-USA) President asep lai tak zong ahihi, Zomi khat ahihmanin dahpihna lainatpihna lahna in ZIUSA kipawlna in paakkual $150 man khat tawh mangpha khakna kinei ding hi.\nPa Johnny Paupi Luanghawm tawh anunungpen hunzatkhop ding hong tung ding Monday July 20,2020, 11:00am hun in (SDA) pawlpi makaihna tawh hunbawl na neih khit ciang in leisung ah tuhna ki nei ding hi.\nPa Johnny Paupi hong nusiatna hang in tanau meltheih khuapih tuipih beh leh phung akuamakhempeuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nDahpihna Pulaakna: Mangpha U Paupi\nKa zahtak mahmah uh leh ka it mah mah uh U Paupi @ Pa Kam Cin Pau (Johnny Paupi) in tuni zingsang lam in Denver, Colorado Zatopi pan hong nusia ahih manin ko innkuan in zong dahpih mahmah ung.\nAmah pen tulai tak United Zo Organization (UZO-USA) ii President pu leh Phaitu Community USA ii President asep laitak ahi hi. Zosuan tate kipumkhat nang, ki-it kilem nang leh nasep khop theih nang avei, aci tak, adik mahmah makai picing khat hi aa, i minambup aading pammaih ka sa mah mah hi.\nNung UN Khawmpi (New York) ah zong ZIUSA palai te leh UZO palai te holim khopna, ankuang umkhopna zong hong makai aa, i minam sung ki-it kilem nang alunggulh makai kician mahmah khat ahi hi. Akhua atui, a minam khantoh nang a geel, asem makai khat zong ahi hi.\nAmah tawh Guam tuikulh pan 2001 kum sungin US Mainland hong lut khawm ka hi uh aa, ka lung azuang mahmah hi. Ningkum 2019 UZO-USA Khawmpi, Kentucky ah pahtawina (Recognition Award) sang ding in ka va pai lai in ka kithuah khawm kha uh aa, thu leh la zong tampi ka kikum khawm thei uh hi.\nMore: Lai Siangtho letkhiatna thu ~ Rev. Pau Lian Mang\nAmah pen Zogam, Phaitu khua, Tonzang Township pan apiang hi aa, ka Zi te tawh khua khat zong hi in, kei aading ka sung’ lam, ka Nu lam te zong ahi hi. Tulai tak Zo Party (ZNRDP) ii President Pu Enpi (Andrew Kham) ii sanggam laizom zong ahi hi. Topan adah akap khempeuh hehnepna hong pia ta hen… Lungnuam tak in Tawntung Pa’ kiang na pai oo U Paupi.. Mangpha!! Thomas On Sian Mung (Thomas Mung Guite) Washington D.C\nPrevious: Zomite i kidot phatding thu namthum\nNext: ZIUSA Genvai sum don 5 ai theihsakna


url: =Hong Kong Actor khatin atanu amukpan anaplaitak Photo hangin mipi te’n mawhsak mahmah :: ZOMI DAILY\nposted on 26 July 2017 at 9:53 pm Lomkholna: Hongkong, News, Sawltak, World\nHong Kong ah aminthang mawhlo Actor khatin atanu amukpan anap laitak Photo pen Social Network tungah khahkhia ahih manin khuasung mipi te kilawm salo in mawhsak mahmah uh cih MSN pan kiza hi.\nTua Hong Kong actor papen kum 62 aphakhin TVB Actor Joseph Lee ahihi. Atanu Cherie kicinu ii asuahpawi, kum 15 acinna Birthday abawlni un akizaih Photo sungah atanu pen amuk panin nam ahih manin dik kisalo hi.\nTua Photo pen Actor Joseph Lee in ama Chinese Social Network Weibo tungah akhahkhiat hi a, Macau khuasung aom Restaurant khatah a innkuanpih te leh meltheih lawmte tawh atanu Birthday abawlsakni in akizaih uh cihi.\nNung Friday ni in Actor Lee in tua Photo pen Weibo tungah akhahkhiat hi a, akhahkhiatzawh akipan Netizens te’n gensiapah ziahziah uhhi.\nCommenta zatampitak kipia sukpah ziahziah a, akipia Comment atamzawtham pen dik asalo, etlawm asalo, kihhuai asa vive hizaw uhhi. Pa leh tanu tuabang in muk panin kinap pen kisamlo, hoihlo cih vive in Comment kipia hi.\nWeibo Users pawlkhat in Comment apiakna ah Actor Lee in atanu ametbawl hi acimah, kum 15 bang phata ahih manin atanu pen hibang in amukpan nap huailo hi acitawh, anap nopleh banghang in abiang ah namlello hiam acitawh kiciak ziazua hi.\nActor Joseph Lee pen Hong Kong ah Local Drama leh Films pawlkhat ah pa dinmun in aki helzelkhat ahihi.\nOriental Daily News te tungah Actor Lee in agenkhiatna ah ka tanu tawh hibangmah in kaki namzel uh cihi. Tua Birthday bawlni inzong ka tanu in khuaimei amutmitding ciangin hongnam in ci ahih manin kanap hi a, bang cihtheih omding hiam ci’n genkhia hi.\nAtanu Cherie inzong hihvaitawh kisai in Weibo tungah gelhkhia a, lungkiat huailua. Ka Birthday ni hunnuam mahmah kazat laitak uh mipi te muhding in Photo hongki khahkhia hi a, bangmah lungsim ginalo “ill intention” omlo hi. Mipi te tungpan in thupha “Blessing” hongngen keng, tuamah bangin nong ciamsiatding uhzong lunggulh tuankeng.\nRelated: Hong Kong Shopping Mall sung aom Escalator khat lehtaigawp in mi 18 liam\nKapa ka ngaihna “Paternal Love” pen ahoihlolam in, sisan kinailua aomkhawm “Incest” bangin nong gensiatgawp uh, kammal ginalo tawh nong kosiatgawp uhpen khasiat huai mahmah hi ci’n gelhkhia hi. Nang ngaihsutna anuai ah hong Comment dihve leh lawm… Sawltak #zomidaily\nPrevious: Germany kumpi in Rakhine State sungah zatding in US$ 2.1 Million piading\nNext: Video: Singapore gamsung lamkanna lei khat mawtaw in anawkkhak laitak


url: =A kiukhat pan a ngaihsutna ~ Laitai July 2008 :: ZOMI DAILY\nposted on 8 September 2016 at 3:00 am Lomkholna: Article\nKa lunggulh nam thum, Zomite ading kisam hi a ka theih, i khantoh theih nang, i kipumkhat theih nang leh i pankhop siam nanga kisam thu tawm gen nuam ing. Tuate : pau khat zat ding, thu leh la lamah i khantoh theihna dingin laigelh dan kibang ding leh Zomi ihihna ah lungkim a, i pankhop ding te ahi hi.\nLeitung nuntakna i et ciang pau a kisapzia leh pau in mihingte lungsimah na a sep ziate i theithei hi. Pau in mi tawh hong kithutuak sak in hong kimeltheih sak a, hong ki-it sakin hong kithutuak sak hi. Pau manphatna tawmkhat in gen pak lehang. Abeisa kum 4, 500 kimin leitung mihingte in Sinar zangguam ah Babel insang na lam uh hi. A hanciamna te uh a kham theih ding dan baih pen apau uh Pasian in kilamdang sak hi. Pau kitheituah nawnlo ahih manun, nasem khawm thei nawnlo in amau utna tekah paimang uh hi. Pau in mi a kikhentheihzia hih thu in kilangsak hi. I unau Mizote en lehang paukhat a neihna hang uh a akithutuak ziate uh i muh ciang enhuai mahmah hi. Zomite minam picing khat ihi a, i pau nam tuamtuamte pan pau khat zang thei lehang deih huai hi. Zomite in pau namkhat i neih ciang, i minam hong khangto in zong thupi zaw ding in ka um hi.\nMinam a khantoh nadingin lailamah i khantoh ding kisam masa hi. Tua dingin laigelh zia khat i neih ding kisam hi. English te pen hizahta a minam lian, mite etteh leh mite zahtak ahihna hang uh , thu le la a neih hoih man ahi hi. Mikang ten India gam a uk laiin English papi bangzah hiam thu kikum uh a, “India gam hausakna leh Shakespeare koi manpha zaw hiam?” ci uh hi. Tua a thukhupna ah, Shakespeare manpha na sa zaw uh hi. A hangin Shakespeare thu leh la in gam tampi tak a uk banah, India gam hausaknate nangawn nei thei ahih lam uh na kitel mahmah uh hi. Zomite mun tuamtuamah i ten bangin A, B, C, a zang pawl ki omin, A, Aw, B, a zang pawl ki om hi. Zomi mipil – misiam ten laigelh dan khat i neih theihna ding leh grammar kician tak i neih theih nading vai hong hawm leh uthuai mahmah hi.\nI khantoh sem nadingin Zomi i hihna ah lungkim in, mun tuam ah i teng zong Zomi mah hi cih kithei a, i pankhop siam ding kisam hi. Nam tuam a kikhen nate paihmang hun ta hi. Singkang (twig) khat sangin singkang thum le li koihciak a hak zawk mah bangin, pangkhawm leng mi in hong simmawhin hong niam-et nawnlo ding hi.\nA beisa kum tulsawmkhat laiin hih leitungah pau nam 10, 000 – 15, 000 kim omin misiamte in tuat hi. Himahleh hun hong pai toto in, nam tuamtuam omkhopna, tenkhopna, zi leh pasal a kiten thuahna leh, nam lianzaw ten a neuzawte a nencipna hangin pau nam tampi tak maimang ta hi. Tulai takin leitung ah pau nam 6, 000 val khawng bek om in tuat uh hi. Pau lam siamten a tuatna ah kum zalom khat i zatkik khit teh, pau nam 300 bang bei dingin tuat uh hi. I pau le ham te in koilam manawh hiam, manthanna lam maw, khantohna lam? cih i ngaihsut ding kisam hi.\nZomite khantoh lam manawh toto, thu le la leh pau le hamte puah kipan ta. Tua ding a malakna khat ahi Zomi bupin a zat theih ding, Khristian Labu bawlsawm cih khawng i zak ciangin, Pawlpi makaite in minam a veina, pau leh lai khantohna dinga ma a lakna te thupi in pahtakhuai mahmah hi.\nMinam khat i hih na, tunsungkhat pan piang, laigui kizom, Zomi Phualva banga itna lungtang a neite i hih manin pan i lak mengmeng ding kisam hi. Pasianin minam khat in hong bawl a, pau leh ham hoihtakte hong pia in, tuabang dinga hong bawlpa Pasian i mangngilh loh ding ahi. Late sungah Pasian neilo gam leh minam pen a mangthan ding thu Kumpi David in nagen hi. Tua ahih manin vaihawmna, kalsuanna khat peuhpeuh ah, Pasian muang leh zahtak kawmin na sem le’ng, i biak Pasian in i minam leh i gam hong khangto sak ding a; Zomite, minam lian leh mite zahtak, ama nasem muanhuai hong suaksak ding hi.\nLaitai: July 2008\nPrevious: Hoihzaw! ~ Pau Khan Kap\nNext: Politician (နိုုင္ငံေရးသမား) ~ Pu Zokhai


url: =Lungdambawl Thu laigil – 7 & 8 ~ Khaibawi :: ZOMI DAILY\nposted on 11 December 2014 at 9:30 am Lomkholna: Biakna, Christmas, Khaibawi, News\nLungdambawl Thu laigil – 7 & 8\nMagi I Cih Kuate Hiam: Zeisu a suah ciangin Bethlehem khua ah abia ding in ni suahna gam lam panin mipil pawlkhat hong pai a, hih mite pen Magi kici hi(Matt 2:1-2). Tangthu kan pawlkhatte in a genna uah Magi kicite pen Median gam mi hi uha, Media gam pen Persia gam mite ukna sung ahi hi, ci uh hi. Hih Magi a kici mite in Persia kumpite tungah sia leh lamlak na sem uha, hihte khat peuhpeuh aom loh in Persia gamn ah gan tawh biak piakna ki piatheilo hi. Tua ahih manin hih Magi aki cite peuhmah pilna anei mite leh biakna lam ah mi siangtho aki cite ahi uh hi. Magi te pen thu thukpipi a theite leh leitung nate lam-ah siamna tuamtuam nei in Zatui lam nangawn siam uh kici hi. Mailam thu zong a gentheite uh hi-a, mangkhiat lamsang zong siam mahmah uh kici hi.\nA nunglam ciangin hih Magi min neite pen khutlam en pawl, khongkhai pawl, aisan thei pawl, mitphial bawlpawl lel in ki ngaihsunta hi. Lai Siangtho sungah I muh Bar-Jesuh, Elymas leh Simon( Sawl 13:6,8; 8:9,11). Hihte leh Zeisu suahna a va enngiat Magi kicite pen kibang kilkello uha, Zeisu suahna a vaen Magi kici te pen mi siangtho leh thuman thu tak a ngaihsun mite ahi uh hi.\nNisuahna gam lam pek pan in kumpi khat a suahna mun a zong dingin hih Magi te hong pai tiaituaina I ngaihsut ciangin a lamdang mahmah khat ahi hi. Zeisu suah hun pawl laitak in leitungbup in kumpi khat hong suak ding hi, cih a lamet mahmah leh a ngakngak niloh uh hun ahi hi. Rom mite tangthu gelhte nangawn in hih thu na thei uh a, Rom kumpi Vespasian in a uk laitak in Rom mi tangthu gelh Suetonius in “leitung khempeuh a uk ding mi khat Judea gam panin hong khang ding hi, ci-in nisuahna lam gam khempeuh ah upnakip akho mahmah na omkhin hi,” ci-inna ciamteh hi.\nTangthu gelh siam Tacitus in zong tua bang mah in na gen a, “Nisuah na gam mite hong vanglian dinga, Judea gam panin hong khang gam ukte in leitung khempeuh ukding hi, ci-un upna lianpi om hi,” naci hi. William Barclay in a genna khat ah “tuahun sawngteng in mun tuamtuam leh minam tuamtuamte lak-ah leitung khempeuh a ukding kumpi khat hong suak ding hi, ci-in lam etna om kawikawi hi. Mi khempeuh lungsim sungah Pasian lunggulhna om hi. Pasian tawh loin leitungah hunuam om theilo ding hi, ci-in phawk khin uh hi. Zeisu hong suah ciangin zong mun tuamtuam panin mi hong paina pen leitung khempeuh a ukding ahihna lim hi” naci hi. Leitung khempeuh a ukpa suahna hangin Lungdambawl a bawlkhate, a zangkhate nangawn mi hampha in ka ngaihsun hi.\nLamhilh Aksipi: Zomi te’n tanglai I pu I pate hunlai in aksi nelkai hong suahteh thusia lasia khatpeuh piangthei ci-in upna I nei hi. Laizom melma unau Paite leh Thahdo tualgal kipat madeuh in zong, van ah aksi nelkai omin kapa in hong hilh a, ka mukha hi. Ka neulai in kha a sumteh, ni a sumteh guite si, sukte si ci-in ki gen hi. Tonzang Inn pipa Pu. Pum Za Mang sih in zong, zanin van ah aksi nelkai om cih a kigen kaza hi. Zomite mah bangin tanglai Jews te zong akua mahpeuh in aksi thupi ngaihsut in aksi lam lahnate nak up phamahmah uh hi. Aksi in I mailam hun pianzia ding zong, hong lakthei a, aksi lamdang a taangpha mahmah khat hong om leh Pasian in na lianpi khat hong sem ding hi, cih ngaihsutna, upna zong nei uh hi.\nMagi aki cite muh aksi pen bang aksi hi ding hiam, cih aksi thu a theite’n a upmawh uh a tuamtuam om hi. BC 11 kum pawl in aksi taang mahmah Halley’s Comet a kici khat van kantan in pai hi, ci uh hi. BC 7 kum pawl in aksi nih Saturn le Jupiter a vangtang ki tuah in taangpha mahmah hi, ci uh hi. BC 5-2 sungin van ah aksi lamdangpi hong om hi, ci-in kigen hi. Tua hunsung teng, Egypt mite’ kha a masa ni in Mesori Sirus leh khawlei uikai(ui aksi aci zongom) a kici aksite zingsang nisuah hun mah in suak in taangpha mahmah hi, kici hi. Mesori a khaitna in Kumpipa a suahna cih nopna ahi hi. Magi te muh aksi leh a lamlak aksi pen amin I theikei a, ahi zongin aksi lamdang khat aom ciangin kumpi lian khat hong suak ding hi, ci-in thei uh hi. Mipil te lam hilh aksi pen mi pawlkhatte in a paipai nading lampi uah tua aksi na paikhol dandan in ngaihsut tuak uh hi. Lai Siangtho siam tampi tak in Bethlehem khua tungah tua aksi tang in a tanna mun lam zuanin mipilte a paipai dan in genzaw uh hi. Tua aksi tang tawh ki zomin tangthu khat nanei uha, lamhilh aksi in a nasep a mankhit ciangin Bethelem khua sunga tuikhuk khat sungah kiasuk in, lungsim siangtho mite in a et ciangun tua tuikhuk sungah tua aksi tu dongin mutheilai uh hi, ciliang uh hi.\nMipil te’n Zeisu suahna mun en dingin a pai uh hina pi’n naungek Zeisu kiang tung masa loin a thatnuam Kumpi Herod kiang vatung masa zawsop uh hi. Hih thu pen a ngaihsut tak mahmah khat ahi hi. Lai Siangthosiam pawlkhat te’n a genna uah, Herod kiang a tun masak zawkna uh a hangin Aksi enlo in a mau pilna suangin paikha uh ahih manin Herod kiang tung masa kha uha, tua aksi a et kik uhteh amun tung theipan uh hi, ci hi. Vantung gam zuanin I pailai tak, eima pilna siamna hanta, hihna khawngpeuh I suankhak loh ding, a matha bekmah I suanding, a mahmah en gige ding Peter tuitung pai I batkhak loh ding hong phawksak hi.\nPawlkhatte leuleu in Herod Kumpipa in amah sanga a lianzaw Kumpipa(naungek Zeisu) suah na thu a kician in a telcian na ding leh Pasian in Herod a dinmun aki phawkna ding, aki puahphat nading a deihna zong hithei ding hi, ci uh hi. Ahi zongin Herod in tua thu a zakteh aki bawlphat gen malak in a thatnopna, a muhdahna khang semsem hi. I Christian nuntakna ah zong Pasian in I ki bawlphat theih na ding, I mawhna I kiphawk kik theih na ding, hun le mun tampi hong piathei hi. Tua bang hunhoih a ngahlai tak ua, a kibawlpha kik theite mi hampha ahi uh hi.\nTuni in na nisim nuntak na ah Herod Kumpipa na bangkha hiam? cih ki ngaihsut huai veve hi. Mipil te’n Zeisu kiang a tuntheih na dingun lamhilh aksipi mah zong kik in a zuihkik uhteh na tungthei pan uh hi. Tuhun ei Christian te zong Zeisu kiang, vantung gamnuam I tun theih nang in I lamhilh aksipi khat ahi, I tawi Lai Siangtho limtak I simding I etding, I zuihding hong kisam ngel kha ding hi.\nPrevious: Tulaai Leitung Thuthang Tuamtuam Updates Dec 10, 2014\nNext: Mangpha USA\nMatupi aom Medical Doctor khat sum neksialua ahih manin aza kia\nPa Stephen Pau Suan Kim hong nutsiatna tungtang kuppihna pawlkhat\nA (10) veina ZOSIAM Gospel leh Medical Trip vai tangkona\nZi leh Pasal zon pilvanhuai ~ T. Sawm Lian


url: =Siangsawn gam (Mun) leh Siangsawn Khua (khen khatna) :: ZOMI DAILY\nposted on 18 November 2014 at 3:08 pm Lomkholna: Article, Biakna, Laipian\nPau Cin Hau Pasian Siangsawn pawlpi te thumaan lotawh hong ki bawlsiat nop na thute, theihhuai thumaan kong zasak uh hi.\nPau Cin Hau Pasian Siangsawn pawlpi apian nading a piangkhol thu leh late:-\n(1) Vantung khasiangtho vantung kumpi pa nakhempeuh a piangsak Pasian in a Kamsang lianpi pa dingin PauCinHau kadeih hi ci in teelkhia hi. Nang in leitung mihing te kiang ah thuhilh dingin kongsawl hi ci in ahun ahun in Pasian in thu pia zelzel hi.\n(2) Siangsawn leh PauCinHau Pasian Siangsawn pawlpi hong piankhiat na thu in Pasian Tapa PauCinHau makaih natawh Lailui khua ah 1938 kumin Siangsawn pawlpi naphut hi. Tua bangmah in Siangsawn tawh kisai la hibangin naphuak hi.\nSiangsawn aa tung a ah sangsawn ah misiangtho te a omna ah a phatak aa om hi. Anuam a om tak a om hi. lungsial na a bei a om hi. Nuai mihing te a om na ah lungsial na a tam tak aa om hi. Sian siangtho te in lungngaih na siam hi. Anuam tak sung ah om hi. Van leh lei asiat man tung sianmang sinthu lungngaih na siam te nopna sungah a om hi.\n27. (a) Sianvon tawi hing mizan ci e, siangsawn ah ka tuang hi e.\n(b) Lunglelh zatam hambang nil ing, sianmual ah hanzai sang e.\n30. (a) Singlel nuhpam ah pai tang e, sian ii vang a muang hing e.\n(b) Tung sunni bang sianmang tang e, siangsawn ah heining ci’ing e.\n72. (a) Sim lei miza sian in khending, siangsawn teng kitawi ve aw.\n(b) Sianmang hawmsiam nunnop gam ah hei dildial in pai leng e.\n76. (a) Siannun a luai mi zatam e, lung kamuan na omlo e.\n(b) Sianmang na vang muang ing e siangsawn ah ka tuang hi e.\n80. (a) Sian tongdang e pian kikhek e, sianin khen ta ding hi e.\n(b) Sianmang lailung atuak teng aw, siangsawn ah hongtuang ve aw.\n90. (a) Hong kihuai vua mi simzawng teng, siangsawn ah hongtuang ve aw.\n(b) Sian ang a zal mi gahliang teng, sian in hinloo tuiluan aw.\n97. (a) Sianmang hawmsiam kumsawt sang e, siangsawn cibang teel mawng e.\n(b) Sianmang sausak saumang nuai ah siangsawn cibang teel ing e.\n98. (a) Ami za ii tam lai ah e, lungtuak ci bang teel ing e.\n(b) Ci bang ka teel tutawm sang e, siangsawn ah tuang omlo e.\n100. (a) Siangsawn a tuang zinin dolal innei e, sianin awilo nuai simlei ah tualkhia e.\n(b) Pupa khan aa zinleng kaihtam, sian in nuhpam ah pai e.\n120. (a) Tuaiteng na vang kangaih man in, siangsawn ah hei ning ci’ing e.\n(b) Siantawh zinleng,hambang nilsa, lung a ngaih na omlo e.\n122. (a) Sian hawmsiam e namcih gualaw, siangsawn teng kitawi ve aw.\n(b) Siangsawn teng kitawi hen aw, niin leh siang ki khen hen aw.\n129. (a) Nam cih vontawi ka khual nan e, siangsawn ah ka tuang hi e.\n(b) Zinleng zatam hambang nil ing, tung sianmang na muang ve aw.\n132. (a) Sian leh zin paai bangkop te aw, sian in gibang khen ing e.\n(b) Sian ka hawmsiam len kumsawt e, siangsawn ci bang teel ing e.\n133. (a) Sian ka hawmsiam gibang nekteng, siannun aa luaibaang hen aw.\n(b) Sian ka lungtuak cibang teel ing, siangsawn damtui dawnsak e.\n135. (a) Zin ang a zal miza tamten, dawh aisan nan hong nei e.\n(b) Siangsawn a tuang sian ang a zal, sian in hinloo tui luan aw.\nPasian Kamsang pipa PauCinHau hong vaikhak na:\nPasian deih na bangin Pasian lam ah aniin leh a siang kikhen zolo a, Pasian naa kasep kahun abei ding a hita hi. Ka deihna seh sawmsuah sehkhat ki zuizo pan hi. Kanung ciang in Pasian deihna taktak piangsak zaw a, puahzo zaw ding ci-in lam et natawh lungnuam tak in kong nusia ding hi.\nPasian Kamsang pipa in leitung hong nusiat zawhciang apiangding thu vaikhak na te, ataang tun na ding kihil kholh na:\n(1) Pasian Kamsang pipa PauCinHau in Pasian na a sepcil na Lailui khua ah 1993 kumin Lailui khua Pasian Sanginn huang kongpi Signboard tung a akisuang Teipaak nithum sung ataang hi.\n(2) Pasian Tapa PauCinHau luanglup na Mualbeem khua tungah 2002kum in Teipi lim taang hi.\n(1) PauCinHau Pasian Siangsawn nuntaak na thu siangtho 14:29 Vantung kumpi pa Pasian ang laizang ah Teipi tawh kibang atee khat a tungto hi.\n(2) PauCinHau Pasian Siangsawn nuntaak na thu siangtho 19:15 Teipi-in aniin leh asiang nakhen nading hi.\n1938 kum Pasian Kamsang pipa PauCinHau in Siangsawn pawlpi aphuh hong nungta kik:\nPasian Tapa PauCinHau in anau Laitopa VumKhuaThang tung ah keima suanleh khak leh nangma suanleh khak sungpan Pasian nasem khattuak hong piangkhia dinghi ci hi. Tua mah bangin PauCinHau Pasian Siangsawn nuntaak na thubu ahing anungta sak kik ding vantung Pasian Siangsawn nuntaak na thu siangtho phatakpi aa, a kizuih theih nading in Pasian in amaa mizat Kamsang te 1995 kumpan in hongpai sak kik in Pasian deih PauCinHau Pasian Siangsawn pawlpi, vantung nuntaak na thusiangtho tawh hong piangkhia hong nungta kik hi.\nPauCinHau Pasian Siangsawn pawlpi ahong piankik ma, thuzui mite kalsuan na adawl, dawlli te:\n(1) Dawi biakna leh Pasian paaina mehkhawm in thuzuih na hun,\n(2) Beltung tawh Pasian paaihun,\n(3) Beltung leh kamtam kopkhawm a Pasian paaihun,\n(4) Kamtam thunget bektawh Pasian paaihun hihteng hongpian khit ciang in vantung thusiangtho zuih na, PauCinHau Pasian Siangsawn nuntaak na thusiangtho, asiangtho thuzuih nahun hong piangkik ta hi. Tua ahih mah bangin,\n80. (a) Siantongdang e pian kikhek e, sian in khen ta ding hi.\n(b) Sianmang lailung atuak tengaw, siangsawn ah hongtuang ve aw.\nPasian Tapa PauCinHau muhkholh na la hong tangtung ta hi.\nSiangsawn khuamin a piankhiat nathu:\nLeitung ah amun agam zui, minam zui, gamtat na, sepkhiat na zui in munmin, gammin athu om bangtawh min kiphuak a, ei khamtung, mualtung Zomi te bangzong min ihki phuah ciangin ihsep zawhna, ihnuam na, ihdah na ih lungsim hongbun hongvut penpen tawh tuni ciangdong min phuahna ihzangh lai hi. Tua bangmah inzong khamtung, ei Zomi te minam lai, ngeina kician, thu kician taktawh ahong piangsak pa, ciapteh na dingin 2006 kum Siangsawn khua, khuamin kiphut hi. Kumpi te inzong Siangsawn khua ciapteh nathu neikhin uh hi.\nPa KamSuanMang (Mangneu) tangthu, Hong kilak khiasa pawlkhat man hetlo ahih man in PauCinHau Pasian Siangsawn Pawlpi in thumaan taktak kong lakkhia uh hi:\nPasian Kamsangpa Pa KamSuanMang anu sungpan asuah khiat limin lambu kihonglo in suakkhia hi. Nau suakkhia hi napi nausuah na sisan paikhia lo hi. Tua nau lambu tawh suakkhia ahih man in tua lamsungpan kikheh khia a, Pasian Kamsangpa Pa KamSuanMang kila khia hi. Amah in a sanggam a unau sungpan in a lamdang pen nausuak khat ahi hi. Anu NingKhanNiang in a bangci nahi dinghiam nakhan zia, na omzia nang a tuamdang deuh si e maw, ci in aneu a kipan mailam ah apiang dingthu ahun ahun in theih theihna nei ahih manin anu in lamdang asak na leh ani NiangKhanVung in lamdang asak nate uh agen thei zel uh hi.\nMangneu pen hibang thu atheih bek thamlo in vantung lamthu, leitung a thupiang ding mang lamdang te kihil khol den aa, akum sawmlehnih hun lai inzong aki hilkhol thute agen ciangin, nang napu PauCinHau lah mu ngeilo ding cin a vantung lam thubek na gengen ci in a innkuan pih te in thutuam asak na uh genthei zel uh hi.\nNi khat mailam apiangding thu mang lamdang khat ngah ahih manin ani NiangKhanVung khiasak a, nangpawh nazi ding athutuam vilvel hiding ahive maw ci in mangkhiatsak ziau a, alung nuam hetlo in api AwiKhuaNiang khiasak leuleu hi. Mang aw nangpen thutuam mahmah ding naive, nazi ding akiteel khat om incin nanu leh napa dong masa lopi in nang lungsim ngaihsut bektawh teng peuhmah ken aw, ci in mangkhiat sak a Mangneu in hih thupiang ding amuh kholh tetawh aki pelh theih nading in nakpi takin hanciam hi.\nTua bangin hongkhan honggol ciang, a lungsim sungah hithu giksa den ahih manin akipelh theih nading zi hongnei hi. Zi ahong neih ciang innkuan sungleh nuntaak nate ah lung himawh nading tampi tak hong om a, a sanggam te in naneu lai thu hongki hilkhol manghoh lecin ahoih ding himah hiven maw ci in a sanggam te khitui luan Mangneu in hong mu hi. Tua khit ban ah anu leh apa in Mangneu hehpi huai mahmah ding hitah maw ci in a u anau te tungah gen a, aki kup na te uh hong zakha hi. Tua ciang in akhitui luan uh a muhciang pello sinkha veve seding maw ci in lungsim gikpi tawh tawlpi khat hongthuak hi.\nLeitung ah Pasian in a bawlsa nakhem peuh it in vantung thu siangtho lungdam na thutawh ama minphat na ding leh pha takpi aa zuih theihding thu deihzaw ahih man in Pasian Kamsangpa Pa KamSuanMang in a kipelh theilo ding dinmun Pasian in ana sem dingin hong ding khiasak ta hi.\nPasian nasep nate leh Pasian deih nate leitung lungsim leh leitung mittang tawh kuamah in muzo hetlo mah ding hi. Tu in Pasian zat minam te innkuan nuam suah Pasian nasep khop na Pasian deih na bang in hongsep khop uh ciangun, Siangsawn khanlawh na hong piang takpi hi. Tua bangmah in 2004 kum in PauCinHau Pasian Siangsawn pawlpi hong piangkhia hi. Pasian in aciam sa pel ngeilo ahih man in PauCinHau Pasian Siangsawn nuntaak na thusiangtho, PauCinHau Pasian Siangsawn pawlpi leh Siangsawn khua hongpiang takpi hi. A siangtho nuntaak na sungah tuni ciangdong hong paipih uh hi. Siangsawn khua nasep nate lamdang kisa ciat mahmah ahih manin Pasian nasep na a lamdang thupha hizaw hi. Hih Siangsawn nuntak na sungah nalut kei le ung Tedim khua ah thupi hi, lamdang hi akici ding a omlo ding nahi hi. Tua ahih manin Pasian deih na mah zatding thupi zaw hi ci in a-um azui te kahi uh hi.\nPauCinHau Pasian Siangsawn pawlpi te in Pasian Kamsang pipa PauCinHau genkholh thute umlo in namang kei le ung tu a thupi leh a manpha lamdang hong kisak na apiang hetlo ding, tu a akimu inn leh nasep nate a ki netum ding hilel hi. Nakpi tak a hong kivei na, hong ki ko na leh min phatna zong tampi tak kaza uh a, hite khempeuh mahzong na khempeuh a piangsak vantung kumpi pa Pasian, Pasian Tapa PauCinHau, Vantungmi, Vantung galkap, Mizat Pasian Kamsang PaMangneu te nupa leh Sawltak, Teltuam, Misiangtho PauCinHau Pasian Siangsawn innkuan te leh Siangsawn khua in, lei mongkhat pan lei mongkhat ah amin thang tawntung tahen. Khasiangtho lungdam na thu in leitung munhempeuh ah kip ta hen, Pasian.\nPu PumKhanThang Laipian Phungpi ah Thuzeekpi, upa te kut tentan natawh tawlpi khat semngei:\nKeimah PumKhanThang in Laipian phungpi zum ah Pasian na hongsem in ci in upa te in hong kut tentan ciang tawlpi khat asem mah kahi cihi.\nPu PumKhanThang zi nu NingKhanNiang pen Sia ThangZaKam tanu hi cihthu zuau kiphuak hi. Nu NingKhanNiang pen apa ThangZa Hang hi. ThangZaHang pen ThangZaKam u pipa hi. ThangZaHang tanu upen Nu NingKhanNiang hi a, asih ciangin a pasal leh ata ten a siangtho tak in Laipian phungpi thuzek pinu ahih natawh vui hi.\nPa KamSuanMang ama min kitap pih Suangphei khua ateng ni SianZaNing ii pasal agangpi ahi ThangCinKam mintap ahi hi.\nNu NingKhanNiang in ThangZaKam pawlpi sungah khatvei beek kikhawm ngeilo hi. Asih ciangin zong Zo ngeina omsa mah bangin keimah a pasal PumKhanThang deihna bangin ka vuihi cihi. Nu NingKhanNiang pen Laipian gambup thuzeek pipa zi ahih manin a pasal PumKhanThang leh ata ten asiangtho ki vuiding deih kahih man un nitak nai 2:00 in hunpan dinga khunzu, sihvui khitciang nepan ding, a siangtho sihvui hunzat na kadeih uh hi ci-in Lailui pawlpi upa te tungah amau pata thu kikup khentat na agen uh ciangun pawlpi te in thukim pah uh a, tua a kipan sihvui khit ciang khunzu kine pan hi. Tuhun ciang bangci zat cihpen thei nawn kei ung.\nSumtang Ks.5000/- tawh Laipian pawlpi abei nading cih thutawh kisai a tatak gen na:\nLaipian pawlpi sumtang Ks. 5000/- tawh hongbei tazen leh kei ading in phattuam naleh metna zong a om keiding hi. Ka neulai thu kanu leh kapa Pasian thu kikup na tawmkhat hong genning; Keimah KamSuanMang in ka neu lai in kapa PumKhanThang kanu NingKhanNiang Pasianthu kikum thei zelzel in kanu in kapa kiangah PaThang aw bangding in ihPu PauCinHau Laipianpa ci sese nahi uhhiam? kapi nanu CiinZuan honggen na ah, vang hongpia lua kei un, min hongpia lua kei un, hong pahtawi lua kei un kei Pasian tel Pasian Ta hing cihi. Ama deihloh pia lehang a lung akim mah nadiam? Laipian pa zuangtho theileh si bangnui in lung kipak vencia, ci a la a kiphuak pen a nuammah nadiam? Kei Pasian tel Pasian Ta hing acih tawh kituak sahet lo hing. Tonzaang a sanggam ten Lailui ah Siangsawn pawlpi Pu PauCinHau inphut ci hiven ei Tonzaang lam te in bang ihci ngaihsut hiam kici aa, hoih akisa mahmah kimlai Laipianpa cih ei leitung minpiak hilel lo hiam ci in kanu in kapa dong hi. Himah hi ahih hangin leitung ah ei khamtung mualtung mite a dingin khamtung ah kathu hilh in kong sawlhi ci a, minam lai ahongpia, minam kician ahong suaksak, ahih manin laipiang sakpa cih sangin Laipianpa cihthu lawhnop zaw leh thu olzaw ahih manin Laipianpa aki ci ahi hi cihi. Hihthu a genkhawm theizel uh a keizong hih kazak ciangin Laipian leh Siangsawn omngei takpi mahhiam cih Pasian tung sum Ks.5000tawh apna leh thukan thuzong ding tha kacial hi. Tuapan a omngei thu kathei khia a, Laipian pawlpi bei nading sangin thugil thu kician deih na hizaw hi cih kalsuan na hi.\nKum 2004 kum ciangin Zogam Khamkhuapi suakding cihthu:\nZogam khamkhuapi asuah theih nadingin mihing te in ki itna, ki thutuah na, cihtak na, thumaan na, thukhual na thu te neih masak lohngal in nakpi tak hong suakkhia pah leh ih zangthei naikei ding hi. Ahi zongin Zogam khamkhuappi suah nading nasep nate piang takpi mah hi. 1938 kum a, Pasian Kamsang pipa PauCinHau makaih natawh Lailui khua ah Siangsawn pawlpi aphuh sa 1940kum ciang hongbei kik a, 2004kum ciangin hong nungta kik hi. 2006 kum ciangin Siangsawn khua ngeina leh lai minam kician ahong piangsak Pasian nasep na vantung khualim Siangsawn khua kiphut hi. Pasian gen kholh sa mah bangin Guamual leh Mualtuk kikal inn hongdim ciang kathu khan kipan dinghi acih mahbang in Palpha ciangdong inn hong kilam ta hi. Tua ahih mah bangin Zogam khamkhuapi suah na dingin Pasian genkholh sa nate kikhel ngeilo ding, Tedim in khuapi lian hongsuak ding, akiim aa khuano te tawh kimat ding aa khuapi lian piangding ci in 1995kum a Pasian genkholh na, Pasian thupha damdam in hong kipan ta hi.\nTedim khuapi ah pilna sang sinna Sang hong omding hi. Tu in kipan ta hi. Zogam leitangh leh leisung a om nate manpha mahmah ding, Singkung singgah te a kipan mihing te a ding a mannei tak a kizang thei ding. Tua ni ciang Khamtung gam mualtung mite Pasian thupha hoihna zangthei ding, mawtaw lam atun nailoh nakhua te ah mawtaw lam tungding, Zogam khamtung gam a akilam innte thupi semsem ding, thupi mahmah ding, guntui luitui luangte amawk na in luang nawnlo ding aa, mei tansak theih na leh mihing gan hing ading in thupi tak a piang ding, singkung loopa zat theih na picing tak a piang ding, sun a nitaang te mah bangin zan in meitaang ding aa sun leh zan na kisem ding, ci dam na leh khansau na piang ding, minam ngei nate thupi tak in ki zahtak ding, dawi biakpiak na biakna te kizangh nawnlo ding beiding, hun zatsiam na piang ding, vantungmi vantung galkap vanmi siangtho te vangliat natawh kikop a zawh na zattheih na piang ding, nitaang te leh hun te zangh theiding hih tawmno khat hong kilak suk bek ahi a Pasian genkholh sate tung semsem ta hi. A tungding tampi omlai hi. Tu in mawtaw, mawtaw cycle a kipan phone, handphone, internet, computer cihte Pasian hong thupiak cil hun lai in ki zangh thei nailo a, tu in mikim phial in azangh hita hi. Lampi te nangawn thatang tawh akito kim lai JCB set nangawn tawh kisem aa, ih gam ah Company nasep na hong tam semsem ta. Pasian genkholh sa nate khempeuh pello in taangtung taktak ding ahih manin leitung lungsim tawh ki ngaihsun zo het lo mah ding hi.\nKum 2008 kumsung in phungpi upa pan 8 siding cihthu:\nPasian in leitung mihing te thuhilh nathu amunmun ah agamgam ah apia thei mah hi. Ama nasep nate ama deih na bangin uk hi. Phungpi upa te thuhilh na piang ding hi cibek hi.\nMangneu in dawi aisin hi cih biakna langpang te thugen te zuauthu ahih na teltak aa, athei Pa NgulLamPau:\nPasian in leitung ah ama nasem ding kul asak bang leh kisam asak bangin ahun ahun in ama nasem ding ahong paisak hi. Pasian Kamsang Pasian mizat te Pasian neihsa ahih man in kua mah in leitung lungsim tawh kitel zolo mah ding hi. Pasian zatmi te Laimang pipa Pu SianKhanThang phalna M.O tawh gambup ah zin khiasak a, keimah NgulLamPau inzong kazui den hi. Gambup mipi te inzong a siangtho zuih na hun hongtungta kilawp mahmah ahih manin Pasian zatmi te innsim siansuah na, dawi hawlkhiat nate kinei sak hi. Tua bangmah in dawivan phuisam na vante anei inntek te phalna tawh keimah leh Sia ThangVom in kahal tum uh hi. Tua bangmah in Tuangdung khua ah kagang TunZaGo te inn kasian suah uh ciangin kagang in LamPau aw kaphuisam na bu, kadawi vante hongphiat sak un hiteng hi ci in keimah LamPau tungah hong ap aa, keileh Sia ThangVom in a innliim laizang, amei cihna sikbel sungah ka hal tum sakpah uh hi. Hih inn siansuah na, dawiphiat nate ah inn siansuah adeih innteek te phalna tawh dawi gilo kha gilo te aki hawlkhia ahi zaw hi. Kagang TunZaGo phui laibu te kikawm, kipia nawnlo cihthu tawh kisai pen zuauphuak lungsim hoihlo te thugen hi.\nThangKhanKhup kiangah Mangneu in dawi ai sin cihthu tawh kisai thuman hetlo zuau kiphuak hi. Keimah NgulLamPau in aman konggen ding hi:\nMangneu in ThangKhanKhup kiang ah dawi aisin cihthu lungsim hoihlo mi zuauphuak te thugen ahih na, hihthu 2005 kum in khatvei hongging khin a, LiLa thugen hi cihthu kazak uh ciangin LiLa kiangah kava dong uh hi. LiLa honggen na ah nikhat PaSuan honghawh a ka pawlsung uh buaituak mahmah in LiLa aw GoihZenCing pau dingin honggen sak in ka pasal ThangKhanKhup tungah Sia Mangneu in dawi ai sinhi, cihi hongcih sak in, sum Ks.50000/- hongpia nung ci in hongcial hi ci hi. Tua ahih man in Sia Mangneu in ThangKhanKhup kiangah dawi ai sinlo ahih nathu, Pasian Ta, Pasian Kamsang taktak ahih nathu katel na bangin kong thei sak hi.\nGoihZenCing, LiLa kiangah nawkik cihthu zuauthu hi:\nGoihZenCing, LiLa kiangah nawkik hetlo hi LiLa kiangah ka dot in LiLa inzong hong nawkik lohi ci hi. GoihZenCing a pasal ThangKhanKhup asih khit ciangin Vongmual khua a om a sanggam pa KhoiKhanThang kiang vatung a tuazawh asawt lo in Tedim khua vapai in sasehsat Pa KhamGin kiangah a pasal tawh aneihsa Sialpi (13)teng vazuak hi. A Sial man te tawh Sakollam ah innno khat hongnei hi. Tua innsung ah tawlkhat hong nungta hi. GoihZenCing asih ciangin a pasal ThangKhanKhup upa ChiauKhuaPau tapa KhupZaPau in Sakollam ah vui hi. Tua ahih manin GoihZenCing pen LiLa kiangah nawkik cih pen hi ngeingei lo hi, zuau thu hi.\nSia Mangneu pa Pu PumKhanThang in a Tapa Mangneu leh ThangKhanKhup cikmah hun in kithei ngeilo:\nKeimah PumKhanThang ka tapa KamSuanMang in Aipha khua a om ThangKhanKhup tawh cikmah hun in kizom ngeilo hi. Kimu ngei lo hi. Kithei ngeilo hi. Ka nung hongzui den ka ta pasal, pasal taktak khat a kaneih ahih manin hibang dawi ngeina leh dawivan te a ki zoploh nathu teltak in kong gen hi. Ko innkuan leh Aipha ThangKhanKhup kizop na om ngeilo hi. Kizom hi hongci te in amau a kizom hizaw kha ding hi. Zawngin ama kheng theilo in mikheng ko acih tetawh aki bang hikha ding hi. Tua ahih manin ka tapa KamSuanMang in a siangtho Pasian nasem ka tapa ahi hi.\nPu VumKhuaThang sihna lunglup na ngunkhuk khamkhuk:\nPasian Kamsang pipa Pu PauCinHau in Pasian na asep a kipan anau pa Laito VumKhuaThang tawh Pasian na asem khawm den ahi uh hi. Pasian Kamsang pipa PauCinHau 1922kum Lailui khua pan Mualbeem khua ah gamluah ding in apai ciangin Lailui khuazaang bup in nekkhop na abawl uh hi. Lailui khua upa te in Pasian Kamsang pipa Pu PauCinHau kiangah Pu aw nang Mualbeem ah hong paisan le cin ko bang nasuak ding kahi uh hiam? acih uh ciangin Pasian Kamsang pipa PauCinHau in bangmah na lung himawh kei un Laitopa VumKhuaThang in Leitawhtan tungsiah hongvaan ding a, ken Leitawhtan nuaisiah kahong vaan dinghi. A hunhun in note zong kongvaan zelzel dinghi cin a vaikhak hi.\nTua mah bangin Falam gam, Hakha gamdong ah Pasian thu hong kizel hi. Laitopa VumKhuaThang in Tuicinlui, Tongsial, Cingpikot, Tuithang, Anlangh, Lezaang, Gamlai, Tonzaang, Tungtuang, Thaangzaang, Tualzaang, Valvum, Haupi, Ngennung khuate a kipan aki sapsap na munte ah ahunhun in bangmah thaman sanglo in asihpih dong Pasian na sem in a om hi. Tuabek thamlo in asun azan cina khat hongom ciang kiphong khia cina kiangah vapai in Pasian tung thupha ngetsak na abawl sak tawntung hi. Tua ban ah Pasian Kamsang pipa omna Mualbeem khua ah thudong thu kikum dingin apai thei zelzel hi.\nTua ciangin Pasian Kamsang pipa PauCinHau in Laitopa VumKhuaThang aw nasih na munin ngunkhuk khamkhuk suak ding hi. Nangma suan leh khak sungpan leh kei suanleh khak panin Pasian nasem khat tuak hongpiang ding a, tua te gel kithuah in Pasian na hongsep khop ciang Pasian thukhan na hong kipan ding hi ci in Pasian Tapa in agen hi. Tua khit ciangin Pu VumKhuaThang Pasian nasem dingin zin kawikawi a, Lailui khuapan Haupi aten Pasian nasem dingin asap det uh ciang un innma, loma, innvai lovai masuan khempeuh nusia in vapai hi. Aciah lam ciangin Ngennung khua nawkin hongciah suak a, Ngennung khuataw atun laitak lampi pan tuksuk a, tu laitak meiset tuibem gei tusuk in asih pih dong Pasian na asem ahi hi. Tua hun pen April khasung ahih man in Ngennung ah Khuado sim a apai hi cihpen khaituh hun April kha in khua kido ngeilo ahih man in mawhsiat sak nopna zuauphuah na ahi hi. Tua mah bangin tu laitak Zalui meiset phuh na a kizangh Zalui leh Haiciin lui kila hi a, Pu VumKhuaThang sihna mun Haiciin tuilak na in anawk hi. Tua ahih man in Pasian Kamsang pipa Pu PauCinHau in Pu VumKhuaThang sihna mun ngunkhuk khamkhuk suak dinghi a cihpen hong piang takpi ta hi. Pu VumKhuaThang sihna mun ngunkhuk Khamkhuk suaklo hi a ci te in Pasian Kamsang pipa PauCinHau thugen manlo hi aci teleh anial te ahi uh hi. Ngunkhuk Khamkhuk suak hi aci te in Pasian Kamsang pipa PauCinHau thugen te man hi ci a a um a zui te a hi hi. Tua ahih mah bangin Laitopa Pu VumKhuaThang luanglup namun athei atel amu, a luangpham ko atu ata te ka nungta lai uh a katel mahmah uh hi.\nMisi sa khate vantunggam tungmaw tunglo cihthu:\nVantung gam leh vantung Pasian Siangsawn gamnuam omhi cihthu theihding thupi hi. Vantung gam atung om a, vantung dawl (30)na Pasian Siangsawn gamnuam atung om hi. Hihthu te Pasian Kamsang te bek in mu in theibek uh hi.\nPawlpi phuh nathu:\nPasian mizat te 1995-96 pan kipan Laipian omna gambup ah khual hongzin nading Pasian thupiak na hong om ciangin Laimang pipa Pu SianKhanThang ii thukim pih na phalna lai tawh Pasian sawl nabang asem khia dingin Lailui khuapan kipan Tualzaang khua ah cih bangin abanban in hongpai hong zin uh hi. Pasian zatmi te hongpai in Pasian tau bawlna, leitung cileh satawh ih gelte hilo hi ci in Pasian tau hongbawl uh a, Pasian taunung ah puankang khung in sumpi tawh ki apna tuisiang koihna leh Pasian Tapa PauCinHau maansuan na abanban in hongbawl uh hi. Pasian sumpi donna te hong kidong sak nawnlo a, ki ap na sumpi, deihnget na sumpi tawh sumpi piakna hong pantah uh hi. Tua ban ah Teeklui khua pan nin lehsiang kikhen ding hi ci in a hong pai na khua te ah ahong gen kawikawi uh hi. Tua bang in Teeklui khua ah Pasian hungel bangin Pasian hungualh natawh kum 2000 kum in Pasian nasep Pasian zatmi te hong kipan uh hi. Pasian in a khuakhua ah pai a ahsawl hun laitak in kathu nagen uh ciangun kathu hong kisang theihi ci in nuampah kei un. Hong kisang theilo hi ci in dah pah kei un. No thusem hilo in kei ma thusem na hih mah bangun kongsawl bangin nasem ding uh hi ci in thupiak natawh Pasian na hongsem uh ahi hi. Kathu sem a na om hun laitak hun uh kei ma tungah ap in hong zasak tawntung un ci in Pasian in ahun ahun in thu a piapia hi. Tu in Teeklui khuapan niin leh siangkhen ding Pasian hun gelna leh hun gualh na bangin Pasian zatmi ten hong kalsuan pih uhciang in, Laipian phungpi zum pan Laipian sung panmun nei Hilhkik na sangte lai hongpia uh a, hih na panmun pan khawl dingmaw khawllo ding ci in hongdong hi. No thu hihen kici lel hi. Tua hun a kipan hong zangh nawnlo ahih man in hong khawlsak ahi hi. Tua hun khit ciangin (wD;wdefNrdKUe,f omoema&;OD;pD;rSL;&Hk;) ah hong khia uh a, (OD;0if;aemifOD;pD;rSL;) asep laitak leptuah ding ci in ahong sam hi. Laipian phungpi upa te leh Hilhkik nasang Upa te kilem theih nading thu honggen laitak in Sia NangZaMung in tua ahih leh Pasian Sanginn leh Pawlpi vante hongpia ding uhhiam ci a adot ciangin (omoema&;OD;pD;rSL; OD;0if;aemif) in (aygif;ul;wHwm;ysufoGm;NyD) ci in honglep tuah nathu te amawk na hongsuak ta hi. Tua pan kipan Teeklui khua leh Saizaang khua a Pasian Sanginn pi leh hunlui lai pawlpi vante piakkhiat nading khensat na kinei hi. Piakkhiat nading thu in niinleh siang kikhen taktak tading hi ci in Pasian upna tawh khentat na zui in kum 2006 May kha sungin Teeklui khua ah Sia NangZaMung leh Sia KhupZaHau makai in, Saizaang khua ah Sia GinSuan leh Sia CinDoKap te makkai in Pasian Sanginn pi leh pawlpi van te apna leh lak na hong nei uh hi. Pawlpi van ap na maan leh (wD;wdefNrdKUe,f omoema&; OD;pD;rSL;) hong leptuah na lai tuni dong kakem lai uh hi.\nZumlam Ulian te in Laipian bei nading deihin Mangneu Pawlpi thapia simsim cihthu tawh kisai thu man hetlo ahih na kong theisak uh hi:\nTedim khua biakna alen (OD;0if;aemif) tung pan kipan ulian te tungah Siangsawn pawlpi hong kikhia den hizaw hi. Ulian te thukan thusit dingin hongpai a apua lam a kazak uh leh a tatak kong et takciang un kituak hetlo hi(wdkifpmrSm;w,f)ci in ciah pahpah uh hi. Tua ahih man in Tedim myone biakna alen (OD;0if;aemif) in nasia tak in panpih a van adeih bangin la ziahziah cihthu leh zumlam ulian tuamtuam te in zong Laipian beiding deihlua uh ahih man in ki theihmawh bawl uh a Mangneu pawl Siangsawn pawlpi thapia simsim cih pen zuauphuah cihtak a, aphuak uh ahi hi. Tuni ciangdong tungsiah ulian te tungah Siangsawn khua nasep nate khiat theihzah a hong kikhia ahih nathu kumpi nasem te in tel mahmah ding hi. Tua ahih manin hibang thumaan thutang kong lahkhiat te uh thei kimciat ding in kong ngaihsun uh hi. Tuni a kipan zuauphuak a (wdkifpm) atte in tungsiah ulian tetawh na kithei ta uhhen.\nMangneu mangmuh na ah mihing pianna thu atuamtuam acih thu:\nMangneu in cik mah hun in mangmu ngeilo hi. Pasian tawh kizom a lungsim khuazak na leh khamit muh na ngah hi. Vantung thu siangtho pha takpi in zui un tua hileh khamtung na lengthei ding uh hi.\nPasian thupiak na bangin vantung mite bawlsa vantungmi suan leh khak ci leh sa te ih hi hi. Pasian in mihing te leitung ah hong piansak na in lei leh van abawlsa na khempeuh ama minphat ding in vantung mite sung pan hong piankhiat sak mihing te ih hi hi. Lei tung ah hun hong neihsak sung Pasian minphat na ih neih zahzah amah Pasian hun khen na hongtun ciangin vanmi siangtho eite kha ciahna vantung Siangsawn khuapi Pasian Siangsawn gamnuam vantung dawl(30) namun ah ciahkik ding a, vantung mi vantung galkap vanmi siangtho te leh Pasian leh a Tapa PauCinHau tawh mangkhawm in taksa tenna gam vantung pan thupha piakna gam asuaksak kik ding, vantung nasep na vanmi siangtho eite kha siangtho in vantung thuciam ihngah hi. Tua ahih manin vantung pan piang vantung ah ciah kik ding ih hi hi.\nVantung thu siangtho phatakpi in zui kei leng vantung Pasian nuntaak na thu siangtho kitel zolo mah ding hi. Leitung pilna bek tawh kitel zolo dingmah hi. Hite ihtel zawh loh man in Pasian in a mizat a Kamsang te ahong paisak ahi hi. PauCinHau Pasian Siangsawn pawlpi in Mangmuh na thubu nei ngei lo hi. PauCinHau Pasian Siangsawn nuntaak na thusiangtho thubu bek kanei uh hi. Tua ahih manin leitung mihing pian nathu Pasian in vantungmi te a bawlsak na, vantung mi nasep nate a theilo ta ding in lamdang taktak mah ding hi. Tua ahih man in Pasian Kamsang pipa PauCinHau tung ah Pasian hongpiak thute ihtel loh mah bangin Pasian hilh kik na hong pai hi.\nLeenggah zu, leenggah tui tawh mawhzon nathu te:\nPauCinHau Pasian Siangsawn pawlpi in khasiangtho vantung lungdam nathu cikmah hun a aki tel zolo a kizui thei lo, khamtheih guih theih zu, za, khaini, tuibuk teleh sihna mun a zu lehsa zang a tanglai ngeina bang a gamtat nate leh nupa ki ten nate ah Pasian thutawh aki tuaklo khanglui ngeina te khempeuh vantung gamnuam a dingin thukham hi cih thute pawlpi mite muh na ah theihtel na dingin Pasian Kamsang pa PaMangneu in hong lahkhiat a kipan PauCinHau Pasian Siangsawn nuntaak na thusiangtho len in hih upna thu siangtho tawh aniin gamtat nate nusia in a siangtho kalsuan na sung ah kipai hi. Tua ahih mah bangin Siangsawn khua sungah honglut pih a, Siangsawn nuntaak na sungah ka omma hunsung sang, ka nuntaak na uh athupi sungah hongkoih hi. Aneu alian ki deidan lo, upa makai kidei danlo, numei pasal ki deidan lo itna akikim tawh hong pai pih a, PauCinHau Pasian Siangsawn nuntaak na thu siangtho khasiangtho nuntaak na lampi honghilh hong piapa, ka nuntaak na uh khua hong vaksak pa, Pasian Kamsang Pasian mizat Mangneu ahi hi. Amah in ahong piangkhia nailo ahong piang laiding sisan leh tuimal a, a omkhin te na ngawn ka itkhol hi ci lai hi. Tua ahih man in Siangsawn Pawlpi mi akua mah khempeuh in leitung ah Pasian mizat Pa Mangneu in mihing te itna lamdang hongneih zah in, anei ding a om khaphial ahi zong in tu tadih kamu naikei uh hi. Tua mah bangin zu, za khaini, tuibuk, leenggah tui a kipan hoihlo ahih nathu honghilh hong lahkhiat khit ciangin hite in dawi mangpa hongbum na hongkhem nahi cih hongtel sak khit ciang kokhut tung tektek tawh satkham in ka haltum uh hi. Apa zong mat leh zet a tuibuk amuam den PauCinHau Pasian Siangsawn lungdam na kha siangtho kha khanlawh na sungah nakpi tak in lungdam nathu hongtel khia a tuibuk hong muam nawn het lo hi.\nTu in PauCinHau Pasian Siangsawn pawlpi nasep na leh vaikuan nate hong ki lunggulh mahmah ta a, Siangsawn hi ing aci zong om ta a hih man in PauCinHau Pasian Siangsawn Pawlpi mi tampi tak hong ki behlap in hong piangthak ziahziah ta ding hi. Ih thunget nate Pasian in hongdawng ding a, tu a hong gensia te PauCinHau Pasian Siangsawn tetti pang, PauCinHau Pasian Siangsawn lungdam na thu tangko hongsuak ding hi, cih lungdam nathu kong taangko uh hi.\nSiangsawn innkuan itna sungah,\nThubulphuh; PauCinHau Pasian Siangsawn nuntaak na thu siangtho 44:5\n“Mawhmai sak na in itna alian pen hi a, itna ki pumkhat na in vantung lungdam na alian pen a hi hi.”\nMihing te ten na hih lei tungah tuhun tulai tak pian leh khan kikhek in silh leh ten zia sep zia nekzia dawn zia te pan kipan na khempeuh ah ki khangto in ani ani in ki lamdang toto a na lamdang thu lamdang alipkhap huai linna, launa tampi tak zong ahunahun in hong piang toto hi. Tua mah bangin zumna, daina om nawnlo thukhual na, ki itna zong om nawnlo zah dongin suakta tak in ki om a, suakta tak in thu kigen ngam kiphuak ngam kigelh ngam ta hi. Thumaan thutang atatak zong kikhentel thei nawnlo ta hi. Zuauthu kiphuak ngam in thumaan lo taang dingin zong kiding ngamta hi.\nHih thu te hangin Pasian thu siangtho thuman thutang a omlo tawh kibang zah dongin khat leh khat kimuh khialh na dong hongtung hi. Hi thu te in Pasian gensa ahi hi. Pasian in PauCinHau Pasian Siangsawn nuntaak na thusiangtho 78:44 “Kei in hoihna bekbek kabawl a dawi mangpa in siatna bekbek abawl hi” naci hi. Asia akici khempeuh mi gensiat na, daisak na mawhzon na, neu et na, hazat na te khempeuh in dawi mangpa deihna hi a hoihna leh phatna khempeuh in Pasian aa ahi hi.\nPauCinHau Pasian thusiangtho zuih na leh gamtat nate in leitung mihing te muh na ah asia gamtat na, thu tangpek, thutuam sat, thusia phuang tawm bangkek in dawi mangpa in musak ahih manin PauCinHau Pasian Siangsawn nuntaak na thusiangtho tawh thumaan gamtat nate in gensiat na, ko na, zumsak na leh khaktan nate thuakden phulkha den ahi hi. Ki it na beisak, minam beisak, ngeina beisak, ngeina phiat zah dong in ko na, mawhsak na omthei tawntung ahi hi. Tua mah bangin Pasian Kamsang pa, Misiangtho kumpipa, Pasian Tapa PauCinHau in latawh thukho napang hi.\n57.(a) Zalun vontawi aci teng in, sianmang tuanglam tamtawn e.\n(b) Pupa khan gil lung a tum teng, zin ang ah zal tadih aw.\n48.(a) Sianmang hawmsiam lambang tangsa, khanggawl bang khaktamtah e.\n(b) A khak nuam in khak ve aw sianmang tuanglam, akhakzo mi omlo e.\n64.(a) Bang ihci diam cih lai tak a phungteng ciampel dang ta e.\n(b) Gam vahkhuai bang kai tuam ing e, sian ang ah muang zo ing e.\nTua ahih manin PauCinHau Pasian Siangsawn thu siangtho zuihna leh upna thumaan gamtat na kalsuan na bangzah tak in gensiat na, zumsak na, daisak na, mawhsak na, khaktan na apiangsak abawl te tungah hehna, thangpaih na leh thuhkik nop na lungsim te nei khalo in PauCinHau Pasian Siangsawn nuntaak na thu siangtho tawh kiheh nem a ih thu bulphuh ahi Pasian kammal, mawhmai sak na in itna alian pen hi a, itna ki pumkhat na in vantung lung dam na alian pen ahih nathu meilet in phawk tawntung ding hi.\nHong ki gensiat leh nang thupi hong kisa hong ki eng hong haza ahih lam phawk a, hong kiging sak ahihlam phawk tawntung ding hi. Leitung ih om hunsung in Pasian in migen sia, mi kosia, mi mawhzong dingin hong zangh peuh mah keihen, ih pu ihpa ten thallam cilciat eitung hong tu, ih gensiat te tawh kiteng ci in thuciin na nei uh hi. PauCinHau Pasian Siangsawn nuntaak nathu siangtho 123:19 “ Pasian in kei upna taktak tawh na tung ah mawh na hong bawl mawhna hong zongte na maisak khit ciangin, amau hong bawlsiat zah amau te kiangah ciahkik ding hi” na ci hi. 123:3 “Vantung thukhen na vantung vangliat na kuamah in nialin akhak tan zokei ding hi.” 79:37-38 “Siksek pa in asiksek sa dinghi ci in lawng ngamlo hi. A lawngnuam te in lawng ta hen.”\nTua ahih man in uleh nau a kuamah ciat te aw ih muhna ihzak na ih phulkhak na, ihthuak na, ihtheih na te tungah ih thu bulphuh siksan bulphuh meilet in pianthak na, kilamthak na, khanlawh thak na in nei a thunget na tawh mapang tawntung ciat ni. Itna laigil pen tawh taksa leh khatha hat nading kong hanthawn hi.\nItna laigil pentawh,\nChief of Chairman\nPauCinHau Pasian Siangsawn Religion\nPrevious: In God We Live ~ JK Kam\nNext: Leitung Mihing ~ Dal Sian Hung


url: =Nigeria ah Gas puakkham, mi 100 val si :: ZOMI DAILY\nposted on 26 December 2015 at 2:06 pm Lomkholna: News, Thangkhanlian, World\nDec.26, 2015: Lungdam bawl tunkim ni in Nigeria leitaw lam a om Christiante teenna Nnewi khua ah Lungdam pawi ding a kisakkholh lai un industrial gas plant puak kham in, mi 100 val in sihna tuak hi ci’n zan in Nigeria President Muhammadu Buhari in pulak a, hih bangin mun khat a tuahsiatna hangin mi hi zah tak a sihna hangin lamdang a sak thu gen beh hi.\nA gas puak kham nasia lua ahih manin nai kal sawtpi kuangin, a site a mel uh nangawn theih zawh loh dingin kang vom gawp uh a, pawl khat vut suak uh hi. Meikuang in a kiiim a inn leh mawtaw peh inn tampi kangsia hi. Hih gas puakkhapna kiang a teeng Ilochonwu Prince in hih gas pen zan hal zingsang nai 11:30 pawl in puakkham hi ci hi. Mi khempeuh in Lungdam pawi hun sung khom ding gas lei khol dingin a kithawi lai tak un hi bang tuahsiatna hong piang vat hi ci’n gen a, si luang ding dan 4-5 kikal ka muh hangin a luangte uh vut suak hi ci’n gen beh hi.\nHih gas plant omna panin gas koih a gual a gas bung metre 300 sunga om teng kangtum in, inn metre 400 a gamla a omte omna dong peh phei hi ci’n National Emergency Management Agency (NEMA) spokesman James Eze in AFPte kiangah gen hi. News report pawl khat in Lungdam bawl sunga zat ding an huanna dinga kizang butane gas pua mawtaw ten a suah khiat lai un puak kham kha hi ci uh hi. Pawl khat leuleu in hih gas kipuate keh (leak) ahih manin puak kham hi ci uh hi.\nJuly kha in Niger delta ah gas lawng a puahphat lai un puak tam a, mi 12 na si ngei hi. Nigeria ah apaisa kum 10 sungin gas puahkhapna hangin mi za tampi na si khin zo hi kici hi. Nigerian National Petroleum Corporationte’ gas lawng panin mi gilo (gangs) ten gas bung 300,000 nisim in guksak den uh hi ci’n kiciamteh hi.\nPrevious: ZAM Thupuak :: 27 December 2015\nNext: Christmas idawnkhak lungdam ko ni (Christmas Message #2)